KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Xhosa Zulu\nYehowa Adansefo, nsɛmma nhoma yi akyerɛwfo nni afã biara wɔ amanyɔsɛm mu. (Yohane 17:16; 18:36) Enti bere a asɛm a edi so yi ka ɔman basabasayɛ pɔtẽẽ bi a esii ho asɛm no, ɛmpene nea ɔman bi yɛ so nsen ɔman foforo anaa ennyina amanyɔsɛm biara akyi.\nWƆ December 17, 2010 no, Mohamed Bouazizi antumi anhyɛ ne ho so bio. Na aberante a wadi mfe 26 yi tɔn ade wɔ kwan ho wɔ Tunisia, na na adwuma pa a onnya nyɛ no ama wahaw paa. Afei nso na onim sɛnea aban mpanyimfo binom gyigye adanmude no. Saa da no anɔpa, polisifo bi bɛsesaw Mohamed paya, kwadu ne aprɛ a ɔtɔn no. Bere a wɔyɛe sɛ wɔrefa nsenia a ɔde kari ne nneɛma no, wampene, na nnipa a atwa ahyia wɔ hɔ saa bere no binom dii adanse sɛ polisini ɔbea bi bɔɔ n’asom.\nMohamed tee nka sɛ wɔagu n’anim ase ma enti ɔde abufuw kɔɔ aban ɔfese a ɛbɛn hɔ kɔbɔɔ n’amanneɛ nanso obiara amfa n’asɛm no anyɛ hwee. Wɔkyerɛ sɛ, ogyinaa ɔfese no anim hɔ ara teɛɛm sɛ, “Mɛyɛ dɛn ahwɛ m’abusua?” Mohamed de pɛtro guu ne ho nyinaa na ɔpaa mankyese too ne ho mu. Ɔhyehyewee ma nnawɔtwe abiɛsa akyi no, owui.\nAhometesɛm a Mohamed Bouazizi faa mu no haw nkurɔfo a wɔwɔ Tunisia ne mmeae afoforo. Wɔkyerɛ a, ɛno na ɛde atuatew a ɛma wotuu aban a na edi ɔman no so gui no, na ɛtrɛw kɔɔ Arab aman afoforo so. Europa Mmarahyɛ Bagua no bɔɔ Bouazizi ne nnipa afoforo baanan aba so sɛ wɔako apere wɔn ahofadi (2011 Sakharov Prize for Freedom of Thought). Na The Times atesɛm krataa a ɛwɔ London no nso bɔɔ n’aba so sɛ onipa a ɔyɛɛ ade sen biara wɔ afe 2011 mu.\nSɛnea nhwɛso yi kyerɛ no, atuatew tumi de nsakrae ba. Nanso dɛn na ɛma nkurɔfo tew atua nnansa yi? So biribi foforo wɔ hɔ a anka wobetumi ayɛ?\nDɛn Nti na Atuatew Redɔɔso Saa?\nNneɛma a etumi ma atuatew ba no bi na edidi so yi:\nBere a nkurɔfo ani nnye asetenam nhyehyɛe ahorow ho. Sɛ nkurɔfo nya nea wɔpɛ fi aban no hɔ na wɔn sikasɛm nso ye a, wɔntaa ntew atua—wɔnam nhyehyɛe a ɛwɔ hɔ no so di wɔn haw ahorow ho dwuma. Nanso sɛ nkurɔfo te nka sɛ kɛtɛasehyɛ ne atɛnkyea rekɔ so, na nnipa kakraa bi pɛ na nneɛma kɔ yiye ma wɔn a, etumi de basabasayɛ ba.\nNea ɛkɔfa ba. Mpɛn pii no, asɛm bi na ɛkanyan nkurɔfo ma wɔyɛ biribi. Sɛ́ anka wɔbɛyɛ dinn no, wogye tom sɛ ɛsɛ sɛ wɔkeka wɔn ho. Sɛ nhwɛso no, Mohamed Bouazizi asɛm no na ɛmaa basabasayɛ kɛse sɔree wɔ Tunisia. Wɔ India no, obi a odi amanyɔsɛm mu akoten a wɔfrɛ no Anna Hazare fii ase kyen kɔm esiane nyansakorɔn a na ɛrekɔ so no nti. Eyi maa n’akyidifo tew sii mmɔnten so tew atua wɔ nkurow 450 mu.\nSɛnea Bible aka bere tenten ni no, yɛte wiase bi a “nnipa binom wɔ tumi na afoforo nso hyɛ wɔn ase a wɔrehu amane.” (Ɔsɛnkafo 8:9, Good News Translation) Ɛnnɛ, kɛtɛasehyɛ ne atɛnkyea abu so sen saa bere no. Nokwarem no, nkurɔfo abehu sɛnea amammui ne sikasɛm nhyehyɛe adi wɔn huammɔ kɛse no nnɛ. Abɛɛfo fon, Intanɛt, ne nsɛm ho dawuru a wɔbɔ wɔ radio ne TV so da mũ nyinaa no ma nsɛm a esisi wɔ akyirikyiri no tumi trɛw ntɛmntɛm kɔ baabiara.\nDɛn na atuatew atumi adi ho dwuma?\nWɔn a wɔtaa atuatew akyi no ka sɛ atumi aboa wɔ akwan a edidi so yi so:\nƐma ahiafo nya ahotɔ. Bere a ɔdan hane ho asɛm kɔfaa basabasayɛ bae wɔ Sikasɛm mu Ahokyere bere mu wɔ Chicago, Illinois, U.S.A., wɔ 1930 mfe no mu no, aban mpanyimfo gyaee nkurɔfo a wotutu wɔn fi wɔn adan mu no, na wɔmaa wɔn a wɔreyɛ basabasa no mu binom adwuma yɛe. Basabasayɛ a ɛte saa ara a ɛkɔɔ so wɔ New York City no maa mmusua 77,000 a wɔatu wɔn afi wɔn afie mu no san kɔtenaa wɔn afie.\nƐma wobu atɛntrenee. Esiane sɛ ɔmanfo sii gyinae sɛ wɔremforo aban bɔs wɔ Montgomery, Alabama, U.S.A., wɔ 1955/1956 mfe no mu nti, wɔsesaa mmara a na ɛma aborɔfo tena wɔn afã na abibifo nso tena wɔn afã wɔ bɔs mu no.\nWogyaee afiri bi hyehyɛ. Wɔ December 2011 mu no, nnipa mpempem pii sɔre tiaa afiri bi a wɔde gyabiriw sɔ a na wɔrehyehyɛ wɔ Hong Kong. Wɔkae sɛ ɛde efĩ bɛba, enti wogyaee hyehyɛ.\nƐwom sɛ wɔn a wɔtew atua no betumi anya nea wɔhwehwɛ de, nanso Onyankopɔn Ahenni betumi ayɛ nea ɛsen saa\nNokwarem no, ɛnyɛ bere nyinaa na wɔn a wɔtew atua no nsa ka nea wɔrehwehwɛ. Sɛ nhwɛso no, sɛ anka atumfoɔ no bɛyɛ ɔmanfo no apɛde ama wɔn no, wɔtwe wɔn aso mmom. Nnansa yi ara, ɔmampanyin bi a ɔwɔ Mediterranea Apuei fam ɔman biako mu ka faa atuatewfo kuw bi ho sɛ: “Ɛsɛ sɛ yɛma yɛn nsa yɛ den wɔ wɔn so,” na nnipa pii hweree wɔn nkwa wɔ saa atuatew no mu.\nSɛ atuatewfo nsa ka nea wɔrehwehwɛ mpo a, akyiri yi ɛde ɔhaw pii na ɛba. Ɔbarima bi a ɔboa ma wotuu Afrika mampanyin bi fii ade so no kaa tumidi foforo no ho asɛm kyerɛɛ Time nsɛmma nhoma no sɛ: “Ɛte sɛ nea yɛafi nsu mu akɔtɔ ogya mu.”\nƆkwampa bi wɔ hɔ a yebetumi afa so?\nNnipa atitiriw pii susuw sɛ ɛyɛ wɔn asɛde sɛ wɔsɔre tia tumidi biara a ɛhyɛ nnipa so. Sɛ nhwɛso no, kan Czech mampanyin Václav Havel a wafi mu a wɔde no too afiase mfe pii esiane sɛ ɔperee nnipa ahofadi nti no kyerɛwee wɔ afe 1985 mu sɛ: “Otuatewfo nni hwee koraa no, obetumi de ne honam abɔ afɔre—na esiane sɛ onni ɔkwan foforo biara a ɔbɛfa so ama afoforo ate no ase nti na ɔyɛ saa.”\nHavel nsɛm no ma yɛte nea Mohamed Bouazizi ne afoforo yɛe no ase. Wɔ Asia ɔman biako mu no, nnipa pii rehyew wɔn ho nnansa yi de akyerɛ sɛ wɔn ani nnye nyamesom ne amammui nhyɛso ahorow ho. Ɔbarima bi rekyerɛ nea nti a wɔyɛ ade ma ɛkɔ akyiri saa mu no, ɔka kyerɛɛ Newsweek nsɛmma nhoma sɛ: “Yenni atuo. Yɛmpɛ sɛ yepira nnipa afoforo. Dɛn bio na nnipa betumi ayɛ?”\nBible no ma yenya atɛnkyea, kɛtɛasehyɛ ne nhyɛso ano aduru. Ɛka nniso bi a Onyankopɔn de asi hɔ wɔ ɔsoro ho asɛm, na ɛkyerɛ sɛ ɛbɛba abesi amammui ne sikasɛm nhyehyɛe a adi adesamma huammɔ ma enti wɔtew atua no ananmu. Nkɔmhyɛ bi a ɛfa nniso yi Sodifo ho no ka sɛ: “Obegye ohiani a osu frɛ no, ne mmɔborɔni ne nea onni boafo nso. Obegye wɔn kra afi nhyɛso ne atirimɔdensɛm mu.”—Dwom 72:12, 14.\nYehowa Adansefo gye di sɛ Onyankopɔn Ahenni no ne adesamma anidaso koro pɛ a ɛbɛma wɔanya asomdwoe wɔ wiase nyinaa. (Mateo 6:9, 10) Ɛno nti, Yehowa Adansefo mfa wɔn ho nhyɛ atuatew mu. So ntease nnim sɛ yɛbɛka sɛ Onyankopɔn Ahenni beyi nea ɛde atuatew ba nyinaa afi hɔ anaa? Wobɛka sɛ saa na ɛte. Nanso nnipa pii anya Onyankopɔn nniso no mu ahotoso. Dɛn nti na wonyɛ mu nhwehwɛmu?


2 Timoteo 3 HLGN - Timoteo II 3 NA-TWI | Biblica América Latina\n2 Timoteo 3 HLGN - Timoteo II 3 NA-TWI\n1Kae saa asɛm yi. Nna a edi akyiri no mu mmere no mu bɛyɛ den. 2 Nnipa bi bɛyɛ pɛsɛmenkominya, aniberefo, ahohiahiafo ne ahantanfo; wɔbɛyɛ abususɛmkafo, asoɔdenfo wɔ wɔn awofo so; wɔbɛyɛ bonniayɛ na wɔrempɛ nyamesom nso; 3 wɔbɛyɛ atirimmɔdenfo, wɔrenhu mmɔbɔ, wɔbɛyɛ nnipa dinsɛefo basabasa ne abufuwpɛfo, wɔbɛtan wɔn afɛfo a wɔyɛ nnipa pa no, 4 wɔbɛyɛ afatwafo, aniɔdenfo, wɔn a wɔhoran; wɔbɛpɛ anikade sen sɛ wɔdɔ Onyankopɔn. 5 Wɔbɛyɛ aniani asomfo a wɔbɛpo tumi a ɛwɔ ɔsom no mu no. Twe wo ho fi saa nnipa no ho.\nNA-TWI : Timoteo II 3


Забур 47 CARS - Nnwom 47 ASCB\n1Amanaman nyinaa, mommɔ mo nsam;\nmomfa anigyeɛ nteam mfrɛ Onyankopɔn.\n2Awurade Ɔsorosoroni no ho yɛ nwanwa,\nƆyɛ Ɔhene kɛseɛ wɔ asase nyinaa so!\n3Ɔde amanaman hyɛɛ yɛn ase,\nna ɔde nnipa hyɛɛ yɛn nan ase.\n4Ɔyii yɛn agyapadeɛ maa yɛn,\ndeɛ ɛyɛ Yakob a ɔdɔ noɔ no ahohoahoadeɛ.\n5Onyankopɔn aforo kɔ soro wɔ anigyeɛ nteateam mu.\nAwurade wɔ totorobɛnto nnyegyeeɛ mu.\n6To ayɛyie nnwom ma Onyankopɔn, to ayɛyie nnwom;\nto ayɛyie nnwom ma yɛn Ɔhene, to ayɛyie nnwom.\n7Ɛfiri sɛ Onyankopɔn yɛ asase nyinaa so Ɔhene.\nMonto ahurisie nnwom mma no.\n8Onyankopɔn di ɔhene wɔ amanaman no so\nOnyankopɔn te nʼahennwa kronkron so.\n9Amanaman no mu akunini boaboa wɔn ho ano\nsɛ Abraham Onyankopɔn nkurɔfoɔ,\nɛfiri sɛ asase so ahemfo yɛ Onyankopɔn dea;\nna wɔma no so yɛ no kɛseɛ.\nASCB : Nnwom 47


Nnwom 47 NA-TWI - Ɔhene Tumfo - Nnipa nyinaa, mommɔ mo - Bible Gateway\nNnwom 46Nnwom 48\nNnwom 47 Nkwa Asem (NA-TWI)\n47 Nnipa nyinaa, mommɔ mo nsam ahosɛpɛw so! Monto nnwom dennen nkamfo Onyankopɔn. 2 Ɛsɛ sɛ wosuro Awurade, ɔsorosoroni no. Ɔyɛ ɔhene kɛse a odi wiase nyinaa so. 3 Ɔma yedii nnipa so nkonim. Ɔma yedii aman so. 4 Oyii asase a yɛte so yi maa yɛn. Ɛyɛ agyapade a ne nkurɔfo a ɔdɔ wɔn de hoahoa wɔn ho.


2 Samuel 23 | Intanɛt So Bible| Wiase Foforɔ Nkyerɛaseɛ\n23 Eyinom ne Dawid nsɛm a etwa to:+“Yese ba+ Dawid nsɛm,Ɔbarima a wɔmaa no so,+Nea Yakob Nyankopɔn asra no,+Nea wɔtoo ne ho dwom dɛdɛ+ wɔ Israel no nsɛm ni. 2 Yehowa honhom nam me so kasae,+Na n’asɛm wɔ me tɛkrɛma so.+ 3 Israel Nyankopɔn kae,Israel Botan no kasa kyerɛɛ me sɛ,+‘Sɛ nea odi adesamma so no teɛ,+Na odi hene Onyankopɔn suro mu+ a, 4 Ɛte sɛ anɔpa hann, bere a owia pue,+Anɔpa a omununkum nni hɔ.Osu atɔ awie no, owia hyerɛn, na wura fifi asase so.’+ 5 Ɛnyɛ saa na me fie te Onyankopɔn ani so+ anaa?Efisɛ ɔne me ayɛ daa apam,+Na watoto ho biribiara pɛpɛɛpɛ.+Efisɛ ɛno ne me nkwagye+ nyinaa ne m’anigye nyinaa.Ɛnyɛ ɛno nti na ɔbɛma anyin?+ 6 Ahuhufo+ de, wɔn nyinaa tu yera+ te sɛ nkyɛkyerɛ;+Ɛnyɛ nsa na wɔde sesaw. 7 Sɛ onipa rekɔ wɔn so a,Ɔde dade ne peaw hyehyɛ ne ho;Ogya na wɔde bɛhyew wɔn dwerɛbee.”+ 8 Dawid nnɔmmarima+ no din ni: Takemoni Yoseb-Basebet+ a ɔyɛ baasa no so panyin. Ɔno na ogyinaa ne nan so de peaw kunkum nnipa ahanwɔtwe da koro. 9 Ahohi ba Dodo+ ba Eleasar+ na odi hɔ. Ɔka nnɔmmarima baasa a na wɔne Dawid nam a wokotwaa Filistifo no mpoa no ho. Ná wɔaboaboa wɔn ano wɔ hɔ sɛ wɔrebedi ako, enti Israel mmarima san wɔn akyi.+ 10 Ɔno na ɔsɔre kunkum Filistifo no kosii sɛ ne nsa gyenee, nso ne nsa fam ne nkrante no ho,+ ma enti Yehowa de nkonimdi kɛse gyee ɔman no+ saa da no; ɔman no de, nea wɔyɛe ara ne sɛ wodii akyi yiyii wɔn a wakunkum wɔn no ho nneɛma.+ 11 Nea odi ne so ne Hararini Agee ba Samma.+ Na Filistifo no boaboaa wɔn ho ano wɔ Lehi; ná asase bi da hɔ a asedua+ pii wɔ so, na Filistifo no nti, na ɔman no aguan. 12 Na ɔtew gyinaa asase no mfinimfini ko gyei; okunkum Filistifo no, na Yehowa de nkonimdi kɛse gyee wɔn.+ 13 Na atitiriw aduasa no mu baasa+ kɔɔ Dawid nkyɛn Adulam+ ɔbodan no mu otwabere; saa bere no, na Filistifo no abɔ nsra Refaim asasetaw+ no so. 14 Saa bere no, na Dawid wɔ beae a ɛhɔ kɔ yɛ den+ no, na na Filistifo awɛmfo dɔm+ nso wɔ Betlehem. 15 Akyiri yi, biribi yɛɛ Dawid akɔnnɔ, na ɔkae sɛ: “O sɛ anka merenya Betlehem kurow pon ano abura mu nsu anom a!”+ 16 Ɛnna nnɔmmarima baasa no bɔ wuraa Filistifo nsraban no mu, na wɔkɔsaw Betlehem kurow pon ano abura mu nsu, na wɔde brɛɛ Dawid.+ Nanso wannom, na mmom ohwie guu+ fam maa Yehowa. 17 Na ɔkae sɛ: “O Yehowa, ɛmpare me+ sɛ mɛyɛ saa! Mmarima a wɔde wɔn kra too wɔn nsam yi mogya na mennom+ anaa?” Enti wannom. Eyi ne ade a nnɔmmarima baasa yi yɛe. 18 Seruia+ ba Yoab nua Abisai+ na na ɔyɛ aduasa no so panyin. Ɔno na otumi gyinaa ne nan so de peaw kunkum nnipa ahasa; ná ɔwɔ din sɛ baasa no.+ 19 Ná odi mũ sen aduasa no mufo a wɔaka, na odii wɔn so panyin, nanso wanto baasa a wodi kan no.+ 20 Yehoiada+ ba Benaia,+ ɔkokodurufo aseni no yɛɛ nneɛma pii wɔ Kabseel;+ ɔno na okum Moabni Ariel mmabarima baanu no. Ɔno ara nso na osian kokum gyata+ wɔ asubura mu da bi a sukyerɛmma tɔe.+ 21 Ɔbarima yi ara nso na okokum Egyptni ɔbran bi+ no. Ná Egyptni no kura peaw de, nanso ɔde abaa kɔɔ Egyptni no so kohwim peaw no fii ne nsam, na ɔde ne peaw no kum no.+ 22 Saa nneɛma yi na Yehoiada ba Benaia+ yɛe, na onyaa din sɛ nnɔmmarima baasa+ no. 23 Ná odi mũ sen aduasa no, na mmom wanto baasa a wodi kan no. Nanso Dawid sii no ankɔbeahene.+ 24 Ná Yoab nua Asahel+ ka aduasa no ho; nnɔmmarima no bi ne Betlehemni Dodo ba Elhanan,+ 25 Harodni Samma,+ Harodni Elika, 26 Paltini Heles,+ Tekoani Ikes+ ba Ira,+ 27 Anatotni+ Abiesar,+ Husani+ Mebunai, 28 Ahohini+ Salmon, Netofani Maharai,+ 29 Netofani Baanah ba Heleb,+ Ribai ba Yitai+ a ofi Benyaminfo kurow Gibea mu, 30 Piratoni Benaia,+ Hidai a ofi Gaase+ subon no mpɔtam hɔ, 31 Arbatni Abi-Albon, Bahurimni Asmawet,+ 32 Saalbonni Eliaba, Yasen mma, Yonatan,+ 33 Hararini Samma, Hararini Sarar ba Ahiam,+ 34 Maakatni ba Ahasbai ba Elifelet, Giloni Ahitofel+ ba Eliam, 35 Karmelni Hesro,+ Arabiani Paarai, 36 Natan+ a ofi Soba ba Yigal, Gadni Bani, 37 Ammonni Selek+ ne Beerotni Naharai a wɔyɛ Seruia ba Yoab akodekurafo, 38 Yitrini+ Ira, Yitrini Gareb,+ 39 Hitini Uria.+ Wɔn nyinaa si aduasa ason.


أيوب 23 NAV - Hiob 23 ASCB\n1Na Hiob buaa sɛ,\n2“Ɛnnɛ mpo, mʼabooboodie mu da so yɛ den;\nne nsa ayɛ den mʼapinisie nyinaa akyi.\n3Sɛ menim baabi a mɛhunu no;\nanaasɛ mɛtumi akɔ ne tenaberɛ a,\nna magye akyinnyeɛ bebree.\n5Anka mɛte mmuaeɛ a ɔde bɛma me,\nna madwene deɛ ɔbɛka ho.\n6Ɔde tumi a ɛso bɛtia me anaa?\n7Ɛhɔ deɛ nnipa tenenee bɛtumi aka nʼasɛm wɔ nʼanim,\nna wɔbɛgye me afiri me ɔtemmufoɔ nsam afebɔɔ.\n8“Nanso sɛ mekɔ apueeɛ fam a, ɔnni hɔ;\nsɛ mekɔ atɔeɛ fam nso a, menhunu no.\n9Sɛ ɔreyɛ adwuma wɔ atifi fam a, menhunu no;\nsɛ ɔdane ne ho kɔ anafoɔ fam a, mʼani nhye ne ho.\n10Nanso, ɔnim ɛkwan a me nam soɔ;\nna sɛ ɔsɔ me hwɛ a, mɛfiri mu aba sɛ sikakɔkɔɔ.\nna manante nʼakwan so a mammane.\n12Mentwee me ho mfirii mmaransɛm a ɛfiri nʼanom ho,\nmama asɛm a ɛfiri nʼanom ho ahia me asene me daa aduane.\n13“Nanso ɔbiara nni hɔ ka ne ho, na hwan na ɔbɛtumi atia no?\n14Ɔhwɛ ma ne ɔhyɛ nsɛm tia me;\nɔda so kora nhyehyɛeɛ a ɛte sei bebree.\n15Ɛno enti na mebɔ hu wɔ nʼanim;\nna sɛ medwene yeinom nyinaa ho a, mesuro no.\n16Onyankopɔn ama mʼakoma aboto;\nOtumfoɔ ama mabɔ huboa.\n17Nanso esum no mma menka mʼano ntom,\nesum kabii a ɛkata mʼanim no mpo.\nASCB : Hiob 23


Bible Mu Nsɛm Nsaano Nkyerɛwee wɔ Fasu Ho - Yehowa Adansefo Intanɛt Dwumadibea\nDƐN na ɛrekɔ so wɔ ha? Nnipa a wɔwɔ ha no reto pon kɛse. Babilon hene afrɛfrɛ nnipa apem a wɔyɛ atitiriw. Wɔrenom sika ne dwetɛ nkuruwa a wɔfa fii Yehowa asɔrefi hɔ wɔ Yerusalem no mu. Nanso mpofirim ara onipa nsa puei na efii ase kyerɛw fasu no ho. Ehu kaa obiara.\nNá Nebukadnesar banana Belsasar na ɔredi hene. Ɔteɛɛm frɛe sɛ wɔmfa ne mmarima a wonim nyansa no mmra. Ɔhene no kae sɛ: ‘Obiara a obetumi akenkan nkyerɛwee yi na wakyerɛ me ase no, mɛkyɛ no nneɛma pii, na mayɛ no sodifo titiriw a ɔto so abiɛsa wɔ ahemman no mu.’ Nanso anyansafo no mu biara antumi ankenkan nkyerɛwee a ɛwɔ fasu no ho no, na wɔantumi ankyerɛ ase.\nƆhene maame tee nnyigyei no na ɔbaa baabi a wɔredidi no. Ɔka kyerɛɛ ɔhene no sɛ: ‘Nsuro. Ɔbarima bi wɔ w’ahemman yi mu a onim anyame kronkron no. Bere a wo nana Nebukadnesar yɛ ɔhene no, ɔde no sii anyansafo no nyinaa so panyin. Wɔfrɛ no Daniel. Ma wɔnkɔfrɛ no, na ɔbɛka nea eyi kyerɛ nyinaa akyerɛ wo.’\nEnti ntɛm ara wɔkɔfaa Daniel bae. Bere a ɔkae sɛ ɔrennye akyɛde biara no, Daniel fii ase kaa nea enti a bere bi a atwam no Yehowa yii Belsasar nana Nebukadnesar fii ahenni no so ho asɛm. Daniel kae sɛ: ‘Ná ɔyɛ ahantan kɛse. Na Yehowa twee n’aso.’\nDaniel ka kyerɛɛ Belsasar sɛ: ‘Na wo, Belsasar, wunim nea ɛbaa no so nyinaa, nanso wo nso woyɛ ahantan te sɛ Nebukadnesar. Wode Yehowa asɔrefi nkuruwa aba na worenom mu. Wode ayeyi ama anyame a wɔde nnua ne abo ayɛ, na wonhyɛɛ Ɔbɔadeɛ Kɛse no anuonyam. Ɛno nti na Onyankopɔn ama nsa no abɛkyerɛw saa asɛm yi.\nDaniel kae sɛ: ‘Nkyerɛwee no ni: MENE, MENE, TEKEL ne PARSIN.’\n‘MENE kyerɛ sɛ Onyankopɔn akan w’ahenni no nna de aba awiei. TEKEL kyerɛ sɛ wɔakari wo wɔ nsenia mu ahu sɛ womfata. PARSIN kyerɛ sɛ wɔde w’ahenni no ama Mediafo ne Persiafo.’\nBere a Daniel gu so rekasa mpo no, na Mediafo ne Persiafo ato ahyɛ Babilon so. Wɔfaa kurow no na wokum Belsasar. Nsaano nkyerɛwee a ɛwɔ fasu no ho no baa mu anadwo no ara! Nanso dɛn na na ɛbɛba Israelfo no so afei? Ɛrenkyɛ yebehu, nanso nea edi kan no ma yɛnhwɛ nea ɛbaa Daniel so.\nDɛn na esii bere a Babilon hene tow pon kɛse na ɔnom nkuruwa a wɔfa fii Yehowa asɔrefi hɔ wɔ Yerusalem no mu no?\nDɛn na Belsasar ka kyerɛɛ ne mmarima a wonim nyansa no, nanso dɛn na wɔantumi anyɛ?\nDɛn na ɔhene no maame ka kyerɛɛ no sɛ ɔnyɛ?\nAdɛn nti na Onyankopɔn somaa nsa sɛ ɛmmɛkyerɛw fasu no ho, sɛnea Daniel ka kyerɛɛ ɔhene no?\nƆkwan bɛn so na Daniel kyerɛkyerɛɛ nkyerɛwee a ɛwɔ fasu no ho no ase?\nDɛn na esii bere a Daniel gu so rekasa no?\nKenkan Daniel 5:1-31.\nFa Onyankopɔn ho suro toto ehu a ɛkaa Belsasar bere a ohuu nkyerɛwee wɔ fasu ho no ho. (Dan. 5:6, 7; Dw. 19:9; Rom. 8:35-39)\nƆkwan bɛn so na Daniel daa akokoduru kɛse adi bere a ɔrekasa akyerɛ Belsasar ne n’abirɛmpɔn no? (Dan. 5:17, 18, 22, 26-28; Aso. 4:29)\nƆkwan bɛn so na Daniel ti 5 si Yehowa amansan tumidi so dua? (Dan. 4:17, 25; 5:21)


Georgia Kasa mu Bible: Agyapade a Ɛso Katae Mfe Pii\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Korean Lithuanian Luo Malagasy Norwegian Nzema Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nOnimdefo no ho dwiriw no; nea ohui no yɛɛ no nwonwa. Ɔde ntoboase buebuee tete nhoma no mu hwehwɛɛ mu, na ɔsan hwehwɛɛ mu bio. Nkyerɛwee no ne sɛnea wɔahyehyɛ nsɛm no maa n’adwene sii no pi sɛ nhoma a ɛda n’anim no yɛ Georgia kasa mu Bible a wonim sɛ akyɛ paa no afã bi!\nDECEMBER afe 1922 no, na Georgiani nhomanimfo Ivané Javakhishvili reyɛ nhwehwɛmu ahu ɔkwan a wɔfaa so nyaa Georgia kasa nkyerɛwde no. Saa bere no na ohuu Jerusalem Talmud no, na bere a ɔrehwehwɛ mu no, ohui sɛ wɔde Georgia nkyerɛwde akyerɛw biribi apopa asan akyerɛw Hebri nkyerɛwde afa so, nanso na wutumi hu nkyerɛwee dedaw no. *\nNkyerɛwee a na ɛso ‘akata’ a wɔkyerɛw Talmud no faa so no, na ɛyɛ Yeremia nhoma no fã bi, na wɔkyerɛw no bɛyɛ mfe 1,600 ni. Ansa na wɔrehu eyi no, Bible mu nhoma a ɛwɔ Georgia kasa mu a na wonim sɛ akyɛ paa no yɛ nea wɔyɛɛ ho adwuma bɛyɛ mfe 1,200 ni no. Akyiri yi wohuu Bible no afã bi a wɔkyerɛɛ ase bɛyɛ mfe 1,600 ne akyiri ni. Ɛno kyerɛ sɛ Yesu ne asomafo no ba kɔe no, ankyɛ pii na nkurɔfo fii ase kyerɛɛ Bible no afã bi ase.\nHenanom na wɔkyerɛɛ Georgia Bible no ase? Obiakofo bi na ɔkyerɛɛ ase anaa kasa asekyerɛfo bi na wotuu wɔn ho mae? Ɛde besi nnɛ nyinaa, kyerɛwtohɔ biara nni hɔ a ɛma yehu nea ɔyɛɛ saa nkyerɛase no. Sɛnea ɛte biara no, edi adanse sɛ bɛyɛ mfe 1,700 ni no, na wɔakyerɛ Bible no nyinaa ase anaa ne fã bi ase kɔ Georgia kasa mu. Efi saa bere no tɔnn na Georgiafo anya Onyankopɔn Asɛm no wɔ wɔn kurom kasa mu.\nNhoma bi a wɔkyerɛw no bɛyɛ mfe 1,600 ni ka asɛm bi a ɛma yehu sɛ na Georgiafo nim Kyerɛwnsɛm no yiye. Ɔkyerɛwfo no kaa awerɛhosɛm bi a ɛtoo Ɔhemmaa Shushanik, na nsɛm a ɔkae no bi wɔ hɔ a, wuhui ara wuhu sɛ efi Nnwom nhoma, Nsɛmpa no, anaa Bible mu nhoma foforo mu, na ebi nso wɔ hɔ a, ɛsɛ Bible mu nsɛm paa. Afei nso ɔkae sɛ Shushanik kunu Varsken na na ɔyɛ Kartli mantam no amrado wɔ Georgia Ahemman no mu, na ogyaee “Kristosom” kɔdɔm Persiafo Zoroastersom sɛnea ɛbɛyɛ a ɔbɛpata Persia atumfoɔ no, na ɔhyɛɛ ne yere sɛ ommedi n’akyi. Nhoma no kyerɛ sɛ ɔbea no annyae ne gyidi mu, na ne nna a etwa to no, Kyerɛwnsɛm no kyekyee ne werɛ.—The Martyrdom of St. Shushanik the Queen.\nBɛyɛ mfe 1,600 ni no, wonnyaee sɛ wɔbɛkyerɛ Bible ase akɔ Georgia kasa mu na wɔahwɛ so akyerɛw bi. Sɛnea Bible nsaano nkyerɛwee abu so wɔ Georgia kasa mu no, edi adanse sɛ Bible asekyerɛfo ne wɔn a wɔhwɛɛ so kyerɛw bi no abɔ adwuma paa. Momma yɛnhwɛ adwuma kɛse yi ho nneɛma abien bi: Biako ne Bible nkyerɛase, na biako nso ne Bible tintim.\nBIBLE NKYERƐASE ATU ATESE\n“Me, Giorgi ɔhotwefo mmɔborɔni, masi pɛ abɔ mmɔden akyerɛ Nnwom nhoma no ase afi Hela kasa foforo no mu kɔ Georgia kasa mu.” Georgiani ɔhotwefo Giorgi Mtatsmindeli a ɔtenaa ase bɛyɛ mfe 1,000 ni no na ɔkaa saa asɛm no. Adɛn nti na na ehia sɛ ɔkyerɛ Bible no ase kɔ Georgia kasa mu bere a na ebi wɔ hɔ dedaw?\nBɛyɛ mfe 1,000 ni no, Bible nsaano nkyerɛwee a ɛwɔ Georgia kasa mu no kakraa bi na na ɛda so wɔ hɔ. Bible mu nhoma no bi mpo de, na ayera koraa. Afei nso na kasa no asesa kakra, enti sɛ nkurɔfo kenkan tete de no a, na wɔnte ase papa. Kasa asekyerɛfo bebree bɔɔ mmɔden sɛ wɔbɛsan ama wɔanya Bible wɔ Georgia kasa mu, nanso adwuma a Giorgi yɛe wɔ ho no na ɛboae kɛse. Ɔde Georgia kasa mu Bible a na ɛwɔ hɔ no totoo Hela nsaano nkyerɛwee ho, na ɔhwɛɛ so kyerɛɛ Georgia kasa mu de a ayerayera no ase. Ná ɔyɛ ɔpanyin wɔ ahotwefo fie, enti ɔyɛ n’adwuma wɔ hɔ awia, na edu anadwo a, na wakyerɛ Bible ase.\nGiorgi beresoni Ephrem Mtsire mpo de, wankyerɛ Bible ase kɛkɛ, na mmom ɔyɛɛ kasa asekyerɛ ho akwankyerɛ a na ɛbɛboa kasa asekyerɛfo. Ebi ne sɛ, wobɛhwɛ kasa a worekyerɛ ase no so akyerɛ ase pɛpɛɛpɛ, nanso wobɛhwɛ sɛ ntease wɔ nkyerɛase no mu. Ase hɔ nsɛm ne kyerɛw nsɛm a ɛtwe adwene kɔ kyerɛw nsɛm foforo so no, ɔno na odii kan de baa Georgia Bible mu. Ephrem kyerɛɛ Bible mu nhoma no bi ase foforo koraa. Adwuma a Giorgi ne Ephrem yɛe no too fapem kɛse a wogyinaa so yɛɛ nkyerɛase foforo pii.\nBɛboro mfe 100 akyi no, wɔyeyɛɛ nhoma bebree wɔ Georgia. Wɔtetew sukuu wɔ mmeae bi te sɛ Gelati ne Ikalto. Georgia man no asoɛe a ɛhwɛ Bible nsaano nkyerɛwee so no, seesei wokɔ hɔ a, wubehu nkyerɛase bi a nkurɔfo frɛ no Gelati Bible, na animdefo dodow no ara gye di sɛ Gelati anaa Ikalto sukuu no animdefo no biako na ɔyɛe, na ɛyɛ Bible nkyerɛase foforo koraa.\nBible nkyerɛase adwuma no kãã Georgiafo sɛn? Bɛyɛ mfe 900 ni na Georgiani anwensɛm kyerɛwfo bi a wɔfrɛ no Shota Rustaveli kyerɛw nhoma bi a wɔato din Vepkhis-tqaosani (Onipa a Ɔde Ɔsebɔ Nhoma Adura Ne Ho). Nkurɔfo ani gyee nhoma no ho mfe pii ma enti wɔfrɛɛ no Georgiafo Bible a ɛto so abien. Mfe kakra a abɛsen kɔ no, Georgiani nimdefo K. Kekelidze kae sɛ, nea ɔkyerɛw saa nhoma no, sɛ Bible mu nsɛm no bi na oyii oo, sɛ ɛnte saa oo, “nhoma no mu nsɛm bi te sɛ Bible mu nsɛm pɛpɛɛpɛ.” Oguguu anwensɛm no mu paa, nanso ɔkaa nneɛma bi a ɛho hia; ebi ne adamfo pa, ayamye, obu a yebenya ama mmea, ne ahɔho a yebeyi yɛn komam adɔ wɔn. Saa nneɛma yi ne nneɛma pa foforo a Bible ka ho asɛm no, awura Georgiafo ne wɔn mma ne wɔn mmanana adwene mu, na ɛnnɛ yi nyinaa ɛno na wɔde bɔ bra.\nAHEMFO BOA MA WOTINTIM BIBLE\nBɛyɛ mfe 400 ni na Georgia ahemfo abusua no de sii wɔn ani so sɛ wɔbɛma wɔatintim Bible. Ɛno nti Ɔhene Vakhtang VI yɛɛ baabi a wotintim nhoma wɔ Tbilisi, ɔman no ahenkurow no mu. Nanso saa bere no, na wonwiee Bible no ho adwuma a wobetumi atintim. Ɔkwan bi so no, na ayɛ sɛ nea Georgia kasa mu Bible no so akata bio. Saa bere no, Bible nsaano nkyerɛwee no afã bi na na ɛwɔ hɔ, na na emu nsɛm no nso yɛ tete kasa. Enti Georgia kasa mu Bible no mu nsɛm a wɔbɛyɛ no foforo no, wɔde ɛho adwuma maa kasa ho nimdefo bi a wɔfrɛ no Sulkhan-Saba Orbeliani.\nOrbeliani nso de ahwɛyiye yɛɛ adwuma no. Ná ɔte kasa bebree te sɛ Hela ne Latin ne nea ɛkeka ho, enti otumi yɛɛ nhwehwɛmu wɔ nhoma bebree mu hwehwɛɛ Bible nsaano nkyerɛwee a ɛwɔ Georgia kasa mu no nso mu. Nanso sɛnea oyii ne tirim fitaa yɛɛ adwuma no, anyɛ Georgia Ortodɔks Asɔre no dɛ. Asɔfo no bɔɔ no sobo sɛ wayi asɔre no ama, enti wotutu guu ɔhene no asom, na ɔhene no ma ogyaee Bible no ho adwuma yɛ. Georgiafo abakɔsɛm bi kyerɛ sɛ, asɔre no nhyiam bi ase no, asɔfo no gyinaa Orbeliani so ma ɔhyew Bible a na ɔde mfe pii ayɛ ho adwuma no!\nNsaano nkyerɛwee bi a wɔfrɛ no Mtskheta (Mcxeta) a wɔsan frɛ no Saba’s Bible no, biako da so wɔ hɔ nnɛ, na nsɛm bi wom a Orbeliani na ɔde ne nsa kyerɛwee. Nanso ebinom ntumi nhu sɛ ɛno ne Bible a asɔfo no kasa tiae no anaa. Nkekaho a ɛwom no nko ara na wotumi si no pi sɛ ɔno na ɔyɛe.\nNsɛmnsɛm yi nyinaa akyi no, adehye bi de yɛɛ wɔn ahiasɛm sɛ wɔbɛhwɛ ama wɔatintim Bible no. Efi afe 1705 kosi afe 1711 no, afei de, wotintim Bible no afã bi. Georgia adehye Bakari ne Vakhushti adaworoma, wotintim Bible mũ no nyinaa afe 1743. Afei de, na ɛso ntumi nkata bio.\n^ nky. 3 Tete mmere mu no, na nneɛma a wɔkyerɛw so ho yɛ den, na na ne bo nso nna fam. Enti nea na wɔtaa yɛ ne sɛ wɔpopa nkyerɛwee a ɛwɔ nhoma bi so na wɔakyerɛw foforo wɔ so. Ɛno na wɔfrɛ no palimpsest no. Ɛyɛ Hela asɛmfua bi a ɛkyerɛ sɛ “wɔasan apopa.”\nGEORGIA KASA MU BIBLE A ONYANKOPƆN DIN WOM\nBible ma yehu sɛ Onyankopɔn din de Yehowa (Hebri mu no, wɔkyerɛw no יהוה). Kasa a mfiase no wɔde kyerɛw Bible no, edin Yehowa no pue bɛyɛ 7,000. Bible a wɔakyerɛ ase kɔ Georgia kasa mu no, bebree wɔ hɔ a wɔasesa din no ayɛ no “Awurade.” Nanso nkekaho a Sulkhan-Saba Orbeliani yɛe wɔ Saba’s Bible mu no, ɔkyerɛɛ Yesu din no ase sɛ: “Ieses: Hebri mu no, ɛkyerɛ agyenkwa Awurade Ieova.” Anigyesɛm ne sɛ, Kyerɛw Kronkron—Wiase Foforo Nkyerɛase Bible a ɛwɔ Georgia kasa mu no de, Onyankopɔn din Yehowa no hyɛ baabi a ɛsɛ sɛ ɛhyɛ pɛpɛɛpɛ. Afe 2006 mu na Yehowa Adansefo tintimii.\nBERE BƐN NA KRISTOSOM BAA GEORGIA?\nBere bɛn na Kristosom baa Georgia? Kyerɛwtohɔ biara ntumi nkyerɛ bere pɔtee a ɛbae. Nanso wokenkan Asomafo Nnwuma no a, ɛkyerɛ sɛ Pentekoste afe 33 Y.B. no, wɔn a wɔtee asɛmpa no wɔ Yerusalem no, na ebi yɛ Yudafo a wɔte Ponto, na na ebi nso yɛ Pontofo a wɔagye Yudasom atom. Ebetumi aba sɛ wɔsan kɔɔ wɔn kurom no, wɔkɔkaa Kristosom ho asɛm wɔ hɔ. Biribiara kyerɛ sɛ bɛyɛ afe 62 Y.B. mu no, na Kristofo asafo ahorow wɔ Ponto. Asomafo no bere so no, na Ponto wɔ Turkey atifi fam apuei, baabi a ɛne Georgia bɔ hye no.—Asomafo Nnwuma 2:9; 1 Petro 1:1.


Luka 22 | Intanɛt So Bible| Wiase Foforɔ Nkyerɛaseɛ\n22 Afei na paanoo a mmɔkaw nnim afahyɛ, nea wɔfrɛ no Twam+ no rebɛn. 2 Ná asɔfo mpanyin ne akyerɛwfo no nso rehwehwɛ ɔkwampa a wɔbɛfa so ayi no afi hɔ,+ efisɛ na wosuro nkurɔfo no.+ 3 Na Satan hyɛn Yuda, nea wɔfrɛ no Iskariot, a na ɔka dumien no ho no mu;+ 4 na ɔne asɔfo mpanyin no ne asɔrefie ahwɛfo no kɔkaa ɔkwampa a ɔbɛfa so ayi no ama wɔn no ho asɛm.+ 5 Enti wɔn ani gyei na wɔpenee so sɛ wɔbɛma no dwetɛ sika.+ 6 Enti ogye toom, na ofii ase hwehwɛɛ hokwan a ɔde beyi no ama wɔn bere a nnipakuw bi nni hɔ.+ 7 Na da a wodi paanoo a mmɔkaw nnim dui a ɛsɛ sɛ wɔde twam aboa no bɔ afɔre no,+ 8 ɔsomaa Petro ne Yohane ka kyerɛɛ wɔn sɛ: “Monkɔ na munkosiesie twam no+ mma yemmedi.” 9 Wɔka kyerɛɛ no sɛ: “Ɛhe na wopɛ sɛ yekosiesie?” 10 Ɔka kyerɛɛ wɔn sɛ:+ “Hwɛ! Sɛ mohyɛn kurow no mu a, ɔbarima bi a ɔsõ ahina a nsu wom behyia mo. Munni n’akyi nkɔ ofie a ɔbɛkɔ mu no mu.+ 11 Na monka nkyerɛ ofiewura no sɛ, ‘Ɔkyerɛkyerɛfo no se wo sɛ: “Ɛhe na ahɔhodan a me ne m’asuafo bedi twam afahyɛ wom no wɔ?”’+ 12 Na ɔbarima no bɛkyerɛ mo abansoro dan kɛse bi a wɔahyehyɛ mu. Monyɛ ahosiesie no wɔ hɔ.”+ 13 Enti wofii hɔ kɔe na wohuu no sɛnea ɔka kyerɛɛ wɔn no pɛpɛɛpɛ, na wosiesiee twam no.+ 14 Awiei koraa a bere no dui no, ɔkɔtenaa adidipon ho, na na asomafo no ka ne ho.+ 15 Na ɔka kyerɛɛ wɔn sɛ: “Mepɛ paa sɛ me ne mo bedi twam yi ansa na mahu amane; 16 na mise mo sɛ, merenni bio kosi sɛ ebenya ne mmamu wɔ Onyankopɔn ahenni mu.”+ 17 Na ogyee kuruwa no,+ ɔdaa ase kae sɛ: “Munnye eyi na momfa mma obiara; 18 na mise mo sɛ, efi nnɛ rekɔ no merennom bobesa bio kosi sɛ Onyankopɔn ahenni bɛba.”+ 19 Afei nso, ɔfaa paanoo+ daa ase, bubuu mu de maa wɔn kae sɛ: “Eyi gyina hɔ ma me nipadua+ a mo nti wɔde bɛma.+ Monkɔ so nyɛ eyi mfa nkae me.”+ 20 Afei ɔyɛɛ kuruwa+ no saa ara bere a wowiee anwummeduan no, na ɔkae sɛ: “Kuruwa yi gyina hɔ ma apam foforo+ a ɛnam me mogya+ so, nea wobehwie agu ama mo no.+ 21 “Nanso, hwɛ! nea obeyi me ama no+ nsa bɛn me wɔ pon so.+ 22 Efisɛ onipa Ba no rekɔ sɛnea wɔahyɛ ato hɔ no;+ nanso, onipa a wɔnam no so beyi no ama no nnue!”+ 23 Enti wofii ase bisabisaa wɔn ho sɛ wɔn mu hena na ɔrebɛyɛ eyi.+ 24 Na akasakasa gyegyeegye bi nso sɔree wɔn ntam wɔ wɔn mu nea ɔyɛ kɛse ho.+ 25 Na ɔka kyerɛɛ wɔn sɛ: “Amanaman no ahene di wɔn so bakoma, na wɔfrɛ wɔn a wodi wɔn so tumi no Adɛɛfo.+ 26 Na mo de, ɛnsɛ sɛ moyɛ saa.+ Na mmom momma nea ɔyɛ mo mu ɔkɛse no nyɛ te sɛ akumaa koraa,+ na nea odi anim no nyɛ sɛ nea ɔsom.+ 27 Na hena na ɔyɛ ɔkɛse, nea ɔte adidipon ho anaa nea ɔresom? So ɛnyɛ nea ɔte adidipon ho? Na me de mewɔ mo mu sɛ nea ɔresom.+ 28 “Nanso, mo na moda so bata me ho+ wɔ me sɔhwɛ mu;+ 29 na me ne mo reyɛ ahenni ho apam,+ sɛnea m’Agya ne me ayɛ apam+ no, 30 na moadidi+ anom me pon so wɔ m’ahenni mu,+ na moatena nhengua+ so abu Israel mmusuakuw dumien no atɛn. 31 “Simon, Simon, hwɛ! Satan+ pɛ sɛ onya kwan huw mo so sɛ awi.+ 32 Nanso masrɛ+ ama mo na mo gyidi ansa; na wo, sɛ wosan ba a, hyɛ wo nuanom den.”+ 33 Ɛnna ɔka kyerɛɛ no sɛ: “Awurade, masiesie me ho sɛ me ne wo bɛkɔ afiase ne owu mu mpo.+ 34 Nanso ɔkae sɛ: “Petro, mise wo sɛ, ansa na akokɔ bɛbɔn nnɛ no, na woapo me mprɛnsa sɛ wunnim me.”+ 35 Afei obisaa wɔn sɛ: “Bere a mesomaa+ mo a moamfa sika kotoku ne akwantu bɔtɔ ne mpaboa no, biribi hiaa mo anaa?” Wɔkae sɛ: “Dabi!” 36 Ɛnna ɔka kyerɛɛ wɔn sɛ: “Seesei de, momma nea ɔwɔ sika kotoku no mfa, na nea ɔwɔ akwantu bɔtɔ no nso saa ara; na ma nea onni nkrante no ntɔn n’atade nguguso na ɔntɔ bi. 37 Na meka kyerɛ mo sɛ, etwa sɛ nea wɔakyerɛw yi ba mu wɔ me so sɛ, ‘Wɔkan no fraa mmaratofo.’+ Na nea ɛfa me ho no renya mmamu.”+ 38 Ɛnna wɔkae sɛ: “Awurade, hwɛ! nkrante abien ni.” Ɔka kyerɛɛ wɔn sɛ: “Eye.” 39 Wofii adi no, ɔkɔɔ Ngo Bepɔw no so sɛnea ɔtaa yɛ no; na asuafo no nso dii n’akyi.+ 40 Woduu hɔ no, ɔka kyerɛɛ wɔn sɛ: “Mommɔ mpae na moankɔ sɔhwɛ mu.”+ 41 Na ɔtwee ne ho fii wɔn ho kɔɔ nea wɔtow ɔbo a ɛbɛtɔ na obuu nkotodwe fii ase bɔɔ mpae, 42 sɛ: “Agya, sɛ wopɛ a, yi kuruwa yi fi me so. Nanso, ɛnyɛ me pɛ,+ na mmom ma wo pɛ nyɛ.”+ 43 Ɛnna ɔbɔfo bi fi soro yii ne ho adi kyerɛɛ no hyɛɛ no den.+ 44 Na bere a ne ho yeraw no no, ɔbɔɔ mpae denneennen;+ na ne ho fifiri yɛe sɛ mogya a ɛresosɔ gu fam.+ 45 Na ɔsɔre fii mpaebɔ mu kɔɔ asuafo no nkyɛn kohui sɛ awerɛhow rededa wɔn,+ 46 na ɔka kyerɛɛ wɔn sɛ: “Adɛn na morededa? Monsɔre na mommɔ mpae, na moankɔ sɔhwɛ mu.”+ 47 Ogu so rekasa no, hwɛ! nnipakuw bi ni, na dumien no mu biako a wɔfrɛ no Yuda di wɔn anim;+ na ɔbaa Yesu nkyɛn befew n’afono ho.+ 48 Na Yesu bisaa no sɛ: “Yuda, wode mfewano reyi onipa Ba no ama?”+ 49 Bere a wɔn a wɔka ne ho no huu nea ɛrebesi no, wɔkae sɛ: “Awurade, yɛmfa nkrante nkɔ wɔn so anaa?”+ 50 Wɔn mu biako mpo twee ɔsɔfo panyin akoa no so nkrante twaa n’aso nifa fii hɔ.+ 51 Na Yesu buae sɛ: “Momma ɛnso ha yi ara.” Na ɔde ne nsa kaa aso no maa ne ho tɔɔ no.+ 52 Afei Yesu ka kyerɛɛ asɔfo mpanyin ne asɔrefie ahwɛfo ne mpanyimfo a wɔaba rebɛfa no no sɛ: “Mode nkrante ne mporibaa aba sɛnea moreba odwowtwafo so?+ 53 Bere a na me ne mo wɔ asɔrefie+ hɔ daa no, moanteɛ mo nsa wɔ me so.+ Nanso eyi ne mo dɔn+ ne esum mu tumi.”+ 54 Afei wɔkyeree no de no kɔe,+ na wɔde no kɔɔ ɔsɔfo panyin no fie,+ na na Petro di wɔn akyi wɔ akyiri.+ 55 Bere a wɔsɔɔ ogya wɔ adiwo hɔ tenatenaa ho no, na Petro te wɔn mu.+ 56 Na abaawa bi huu no sɛ ɔte ogya no ho na ɔhwɛɛ no dinn kae sɛ: “Na ɔbarima yi nso ka ne ho.”+ 57 Nanso ɔsanee+ sɛ: “Minnim no, ɔbea.”+ 58 Na bere tiaa bi akyi no, obi foforo huu no kae sɛ: “Wo nso woka wɔn ho.” Na Petro kae sɛ: “Ɔbarima, menka wɔn ho.”+ 59 Na ɛno akyi bɛyɛ dɔnhwerew biako no, obi foforo fii ase kaa no denneennen sɛ: “Ampa na oyi nso ka ne ho; nokwarem ni, ɔyɛ Galileani!”+ 60 Nanso Petro kae sɛ: “Ɔbarima, minnim nea woreka no.” Na ɛhɔ ara, bere a ogu so rekasa no, akokɔ bɔnee.+ 61 Na Awurade dan ne ho hwɛɛ Petro, na Petro kaee asɛm a Awurade ka kyerɛɛ no no sɛ: “Ansa na akokɔ bɛbɔn nnɛ no, na woapa me mprɛnsa.”+ 62 Na ofii adi kosui pii.+ 63 Afei mmarima a wɔakyere no no fii ase dii ne ho agoru+ bobɔɔ+ no;+ 64 na wɔde ade kata n’anim a, na wɔabisa no sɛ: “Hyɛ nkɔm. Hena na ɔbɔɔ wo?”+ 65 Na wɔkɔɔ so kekaa abususɛm+ bebree tiaa no. 66 Na ade kyee no, ɔman no mpanyimfo bagua no, asɔfo mpanyin ne akyerɛwfo no nyinaa ka boom,+ na wɔde no kogyinaa Sanhedrin no asa so kae sɛ:+ 67 “Sɛ wone Kristo no a,+ ka kyerɛ yɛn.” Nanso ɔka kyerɛɛ wɔn sɛ: “Sɛ meka kyerɛ mo mpo a, morennye nni da.”+ 68 Afei nso, sɛ mibisa mo asɛm a, moremmua koraa.+ 69 Nanso, efi sesɛɛ rekɔ no onipa Ba+ no bɛtena Onyankopɔn nsa nifa+ a tumi wom no so.”+ 70 Ɛnna wɔn nyinaa kae sɛ: “Enti, wone Onyankopɔn Ba no?” Ɔka kyerɛɛ wɔn sɛ: “Mo ankasa na moreka+ sɛ mene no.” 71 Wɔkae sɛ: “Adanse foforo bɛn bio na yehia?+ Yɛate afi ɔno ankasa n’anom.”+


Hosea 10 | Intanɛt So Bible| Wiase Foforɔ Nkyerɛaseɛ\nIsrael yɛ bobe a ɛresɛe; wɔbɛsɛe no (1-15)\nWoduae na wotwae (12, 13)\n10 “Israel yɛ bobe a ɛresɛe;* ɔsow n’aba.+ N’aba redɔɔso no, na n’afɔremuka nso redɔɔso;+Bere a n’asaase so nnɔbae redɔɔso no, na n’abosom adum reyɛ fɛ kɛse.+ 2 Wɔn koma yɛ nyaatwom;*Enti wobebu wɔn fɔ. Obi bɛba abebubu wɔn afɔremuka, na wasɛe wɔn abosom adum. 3 Afei wɔbɛka sɛ, ‘Yenni hene,+ efisɛ yensuro Yehowa. Na dɛn na ɔhene betumi ayɛ ama yɛn?’ 4 Wɔkeka nsɛnhunu ne ntam hunu,+ na wɔyeyɛ apam;Enti atɛn a wobu no te sɛ nwura bɔne* a atrɛw wɔ afuw mu nkofi so.+ 5 Bet-Awen nantwi ba honi no nti, Samariafo bɛbɔ hu.+ Kurom hɔfo bedi ho awerɛhow,Na ananafo anyame akɔmfo a na wodi ohoni no ne n’anuonyam ho ahurusi no, wɔn nso bedi awerɛhow,Efisɛ wobetu n’ase afi wɔn mu akɔ obi man so. 6 Wɔde bɛkɔ Asiria akɔkyɛ ɔhenkɛse no.+ Efraim ani bewu,Na afotu a Israel tiei nti, n’anim begu ase.+ 7 Nea ɛte biara, wobetwa Samaria ne ne hene afi hɔ*+Te sɛ abaa sin bi a ɛda nsu ani. 8 Bet-Awen sorɔnsorɔmmea*+ a ɛde Israel bɔne bae no,+ wɔbɛsɛe no.+ Nsɔe ne nwura* befifi wɔ wɔn afɔremuka so.+ Nnipa bɛka akyerɛ mmepɔw sɛ, ‘Monkata yɛn so!’ Na wɔbɛka akyerɛ nkoko sɛ, ‘Mummegu yɛn so!’+ 9 O Israel, woayɛ bɔne fi Gibea bere so.+ Wɔansakra.* Ɔko a wɔde baa asoɔden mma so wɔ Gibea no ansɛe wɔn koraa. 10 Bere a mepɛ na mɛtwe wɔn aso. Na sɛ mede wɔn bɔne abien no sɛn wɔn kɔn mu* a,Aman bɛboaboa wɔn ano aba wɔn so. 11 Ná Efraim yɛ nantwi a wɔatete no ama n’ani agye ho sɛ ɔbɛporow hwiit,Enti mamma wamfa ne kɔn fɛfɛɛfɛ no anyɛ adwumaden. Nanso afei mɛma obi atena Efraim so.*+ Yuda bɛfɛntɛm, na Yakob afuntum ama no. 12 Mungu aba wɔ trenee mu, na muntwa ɔdɔ a enni huammɔ. Monnɔw afusaase mfa,+Ɛnnɛ a bere wɔ hɔ a mobɛhwehwɛ Yehowa yi.+Monhwehwɛ no nkosi sɛ ɔbɛba abɛkyerɛkyerɛ mo wɔ trenee mu.+ 13 Nanso moafɛntɛm amumɔyɛ,Moatwa bɔne,+Na moadi nnaadaa aba.Efisɛ mode mo ho too mo ankasa kwan so,Na mode mo ho too mo mmarima bebrebe a wonim ko no so. 14 Ɔko ho dede bɛba wo nkurɔfo so,Na wɔbɛsɛe wo nkurow a wɔabɔ ho ban no nyinaa,+Sɛnea Salman sɛee Arbel fiWɔ ɔko bere mu, bere a wɔtetew ɔbaatan mu kaa ne mma ho no. 15 Saa ara na wɔbɛyɛ mo, O Betelfo,+ efisɛ mo bɔne dɔɔso dodo. Sɛnea ɛte biara, wobetwa Israel hene afi hɔ* ahemanakye.”+\n^ Ebetumi nso akyerɛ, “ɛretrɛtrɛw.”\n^ Anaa “toro; toromtorom.”\n^ Anaa “nwura a awuduru wom.”\n^ Nt., “wɔbɛma wɔaka wɔn ano atom.”\n^ Anaa “nkyɛkyerɛ.”\n^ Anaa “Ɛhɔ na wɔtoaa so.”\n^ Kyerɛ sɛ, mema wɔsoa wɔn asotwe te sɛ kɔndua.\n^ Anaa “obi de hama aso ne kɔn ama ɔde atwe ade.”\n^ Nt., “wɔbɛma waka n’ano atom.”


Efeserne 6 LB - Efesofo 6 AKCB\n1Mma, muntie mo awofo asɛm wɔ Awurade mu efisɛ saa na eye. 2“Di wʼagya ne wo na ni,” eyi ne mmaransɛm a edi kan a bɔhyɛ ka ho, 3“na asi wo yiye na wo nna nso aware wɔ asase yi so.”\n4Agyanom, monnhyɛ mo mma abufuw. Na mmom montetew wɔn wɔ Awurade nkyerɛkyerɛ mu.\nNkoa Ne Awuranom\n5Nkoa, momfa obu ne osuro mfi koma pa mu nyɛ osetie mma mo honam fam wuranom, sɛnea mobɛyɛ osetie ama Kristo no ara. 6Monyɛ osetie mma wɔn, ɛnyɛ sɛ mobɛsɔ wɔn ani wɔ bere a wɔrehwɛ mo nko ara, na mmom monyɛ sɛ Kristo nkoa a mufi mo koma mu reyɛ Onyankopɔn apɛde. 7Momfa mo koma nyinaa nsom sɛnea moresom Awurade a ɛnyɛ nnipa, 8efisɛ munim sɛ adwuma pa biara a obi yɛ no, sɛ ɔyɛ ɔsomfo anaa ɔde ne ho no, Awurade betua no so ka.\n9Awuranom, saa ara na mo nso monyɛ mo asomfo. Munnyae wɔn ahunahuna efisɛ mo ne mo asomfo nyinaa wɔ owura baako a ɔwɔ ɔsoro; na ɔno de, ɔnhwɛ anim.\n10Nea etwa to ne sɛ, monyɛ den wɔ ne tumi kɛse no mu. 11Monhyɛ Onyankopɔn akode nyinaa na moatumi agyina ɔbonsam nhyehyɛe ano. 12Efisɛ ɛnyɛ yɛne mogya ne ɔhonam na anya, na mmom yɛne mpanyinni ne tumidi ne wiase yi sum mu atumfo ne ahonhommɔne a ɛwɔ soro hɔ na anya. 13Eyi nti, monhyɛ Onyankopɔn akode nyinaa, na sɛ da bɔne no ba a moatumi agyina, na muwie biribiara a moagyina pintinn. 14Enti munnyina pintinn na momfa nokware mmɔ mo asen, na monhyɛ trenee nkatabo, 15na momfa Asɛmpa no asomdwoe no nhyehyɛ mo anan. 16Eyinom nyinaa akyi no, momfa gyidi kyɛm, nea mode bedum ɔbɔnefo bɛma a ɛredɛw no. 17Momfa nkwagye dade kyɛw ne Honhom no afoa a ɛyɛ Onyankopɔn asɛm no.\n18Mommɔ mpae mmere nyinaa mu wɔ Honhom mu, mpaebɔ ahorow ne nkotosrɛ mu. Eyi nti monna mo ho so, na mommɔ mpae mma ahotefo. 19Mommɔ mpae mma me nso na sɛ mibue mʼano a, wɔama me asɛm aka, na matumi akasa akokoduru so ada Asɛmpa no mu ahintasɛm adi. 20Mprempren meyɛ ho nanmusini a meda mpokyerɛ mu. Ɛno nti, mommɔ mpae mma me na matumi de akokoduru apae mu aka no sɛnea ɛsɛ sɛ meka no.\n21Yɛn nua dɔfo Tihiko a ɔyɛ Awurade adwumayɛ mu somfo nokwafo no bɛka biribiara akyerɛ mo sɛnea ɛbɛyɛ a mubehu sɛnea me ho te ne dwuma a meredi. 22Eyi nti na meresoma no mo nkyɛn, ama moahu sɛnea yɛn ho te, na wahyɛ mo nkuran nso.\n23Asomdwoe nka anuanom nyinaa, na Agya Nyankopɔn ne Awurade Yesu Kristo mma mo nokware dɔ.\n24Onyankopɔn adom nka wɔn a wɔdɔ yɛn Awurade Yesu Kristo daa nyinaa no.\nAKCB : Efesofo 6


Ɔtan Hunu—Ɛyɛ Amansan Haw\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Lingala Lithuanian Luo Malagasy Norwegian Nzema Oromo Papiamento (Aruba) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zulu\nASƐM A ƐDA SO: ƆTAN HUNU BEFI WIASE—DA BƐN?\nJONATHAN yɛ Koreani a wɔwoo no wɔ Amerika. Ɔyɛ abofra no, na nkurɔfo hwɛ n’anim ne baabi a ofi bu no atɛnkan anaa wɔtan no kwa, enti bere a onyinii no, otu kɔtenaa baabi foforo. Ɔkɔyɛɛ dɔkota wɔ kurow ketewa bi so; ɛwɔ Alaska atifi fam wɔ U.S.A. Ɛhɔ de, na sɛnea ɔte wɔ nipadua mu no te sɛ nnipa bebree a ɔhwɛ wɔn yare no. Baabi a okopuei no, na awɔw no ano yɛ den, nanso awɔw ne ɔtan hunu de, ɛfanim awɔw, na ɛyɛɛ no sɛ afei de wafi ɔtan hunu no mu.\nNanso bere bi ɔhwɛɛ ɔbea bi a wadi mfe 25 yare, na nea esii no ma ohui sɛ ne haw no mfii hɔ. Ná ɔbea no atɔ mum, na bere a n’ani so tetew no no, ɔhwɛɛ Jonathan anim kaa asɛm yayaayaw bi de kyerɛe sɛ okyi Koreafo kɔkɔkɔkɔ. Asɛm no hyee Jonathan paa, na ɛkaee no sɛ mmɔden a wabɔ sɛ ɔreguan ɔtan hunu no, ne nyinaa ayɛ kwa.\nNea ɛtoo Jonathan no ma yehu awerɛhosɛm a ɛrekɔ so. Ɔtan hunu wɔ wiase baabiara, gye sɛ baabi a nnipa nte.\nNnipa dodow no ara ka sɛ ɔtan hunu nyɛ adepa, nanso abu so wɔ baabiara, enti ɛma asɛm no yɛ nwonwa. Sɛ nnipa ani nnye ho de a, ɛnde adɛn nti na abu so saa? Nea ɛwom ara ne sɛ, nnipa pii ka sɛ wɔmpɛ ɔtan hunu, nanso wɔn ankasa nso, ebi wɔ wɔn mu a wonnim. Wo nso, saa na wote anaa? Wubebua saa asɛm no sɛn?\nDƐN NE ƆTAN HUNU?\nNhwehwɛmufo mpo ntumi nkyerɛkyerɛ ɔtan hunu anaa atɛnkan mu yiye. Ebinom kyerɛ sɛ “ɛyɛ adwemmɔne anaa nneyɛe a ɛmfata a yɛda no adi kyerɛ ebinom esiane nnipa ko a wɔyɛ nti.” Ebinom nso se, “sɛ yennim” nnipa bi yiye a, ɛma “yebu wɔn atɛn ansa na yɛahu wɔn yiye.” Sɛnea ɛte biara no, obi betumi ahwɛ obi abusua a ofi mu, ne kɛse, sɛ́ ɔyɛ ɔbea anaa ɔbarima, kasa a ɔka, asɔre a ɔkɔ anaa biribi foforo biara ho atan no kwa.\nADIDI NNIPA MU\nSɛ yenim oo, sɛ yennim oo, ɛyɛ den sɛ yebehu sɛ ɔtan hunu kakra wɔ yɛn koma mu. Bible kyerɛkyerɛ mu ma yehu nea enti a ɛte saa. Ɛka sɛ: “Koma yɛ okontomponi sen ade nyinaa.” (Yeremia 17:9) Enti anhwɛ a, yɛbɛdaadaa yɛn ho aka sɛ yɛpɛ nnipa nyinaa asɛm. Anyɛ saa nso a, yɛn adwene bɛyɛ yɛn sɛ, sɛ yɛmpɛ nnipa bi asɛm a, na ɛwɔ ase.\nSɛ wuhyia tebea bi sei a, wobɛte nka dɛn?\nNea ɛbɛboa yɛn ama yɛahu sɛ yedwen adwemmɔne ma nkurɔfo no, fa no sɛ wo nko ara wonam abɔnten anadwo, ɛnna wuhui sɛ mmarima akantinka baanu bi a wunnim wɔn reba, na obiako de, wohwɛ a ayɛ sɛ okura biribi.\nƐba saa a, w’adwene bɛyɛ wo sɛ wonya wo a, wɔbɛyɛ wo biribi anaa? Ampa, ebia ahu-bi-pɛn nti, wobɛhwɛ yiye. Nanso wohwɛ a, nea asi pɛn nti, ɛkyerɛ ampa sɛ saa mmarima baanu yi nso bɛyɛ wo biribi? Asɛmmisa a ɛbɛma woahu nea ɛwɔ wo komam paa ne sɛ, Mmarima baanu no, w’adwene yɛ wo sɛ wɔyɛ hefo? Mmuae a wobɛma no bɛma nea ɛwɔ wo komam ada adi, na ɛbɛma woahu sɛ ɔkwan bi so no, wo nso ebia wubu nkurɔfo atɛnkan anaa ɔtan hunu wɔ wo mu.\nSɛ yɛbɛka nokware a, ɔkwan bi so no, ɔtan hunu wɔ obiara mu, na yɛn nyinaa bu nkurɔfo atɛnkan wɔ yɛn komam. Bible mpo ma yehu sɛ atɛnkan kakra wɔ obiara mu. Ɛka sɛ: “Onipa de, nea ohu na ogyina so bu ne yɔnko atɛn.” (1 Samuel 16:7, Contemporary English Version) Yɛn nyinaa yɛ nnipa, enti saa su no bi wɔ yɛn mu, na ɛtaa kowie bɔne. Ɛnde asɛm no ne sɛ, anidaso bi wɔ hɔ sɛ yebetumi ayi ɔtan hunu afi yɛn abrabɔ mu anaa? Enti bere bi bɛba a, ɔtan hunu befi wiase koraa?\nƆTAN HUNU YƐ AMANSAN HAW\nCanada: “Ɛwom, [ɔman no] gye nnipa nyinaa tom na wɔahyehyɛ mmara bebree wɔ hɔ a wɔde bɔ nnipa ahorow ahorow no fahodi ho ban, nanso nnipa mu nyiyim da so yɛ ɔhaw wɔ ɔman no mu.”—Canada ho amanneɛbɔ a Amnesty International de too gua afe 2012.\nEurope: “Yeyi Europefo 100 a, emu 48 gye di sɛ wɔn mpanyimfo nhyɛɛ da nyɛɛ ade kɛse biara a ɛbɛma nnipa mu nyiyim agyae.”—Europe amanneɛbɔ bi a ɛfa nnipa mu nyiyim ne ɔtan hunu ho; wɔde too gua afe 2011.\nAfrica: “Atirimɔdensɛm ne nyiyim a wɔyɛ tia mmea ayɛ koankorɔ wɔ aman pii so.”—Amnesty International amanneɛbɔ a wɔde too gua afe 2012.\nNepal: “Dalitsfo yɛ nkurɔfo bi a wobu wɔn famfamfo ma wɔyɛ nkurutudwuma; wɔyɛ nyiyim tia wɔn paa, ɛnkanka sikasɛm mu, abrabɔ ne asetenam nsɛm mu.”—Human Rights Watch amanneɛbɔ bi a wɔde too gua afe 2012.\nEurope Apuei: “Romanifo a wɔwɔ Europe apuei fam no, wɔkɔ obi kurom na ade bɔne biara si a, wɔde hyɛ wɔn, na wɔba wɔn ankasa kurom nso a, ɔtan hunu de, wɔfa no kwa. Nanso amanyɔfo no nyɛɛ wɔn adwene sɛ wɔbɛyɛ biribi de aboa wɔn.”—The Economist, September 4, 2010.


1 Beresosɛm 12 | Intanɛt So Bible| Wiase Foforɔ Nkyerɛaseɛ\n1 Beresosɛm 12:1-40\n12 Eyinom ne wɔn a wɔbaa Dawid nkyɛn wɔ Siklag+ bere a Kis ba Saul nti na ontumi nkɔ baabiara+ no; wɔka nnɔmmarima+ a wɔboaa no akodi mu no ho. 2 Wɔyɛ mmarima a wokurakura agyan na wotumi de wɔn nsa nifa ne wɔn nsa benkum+ nyinaa tow abo+ ne agyan,+ Saul nuanom, Benyamin asefo. 3 Nea ɔda wɔn ano ne Ahiesa, ne Yoas a wɔyɛ Gibeani+ Semaa mma ne Asmawet+ mma Yesiel, Pelet, Beraka ne Anatotni+ Yehu, 4 ne Gibeonni+ Yismaia, ɔdɔmmarima a ɔka aduasa+ no ho, na ɔda aduasa no ano; ne Yeremia, Yahasiel, Yohanan ne Gederani+ Yosabad, 5 ne Elusai, Yerimot, Bealia, Semaria ne Harifni Sefatia, 6 ne Kora asefo+ Elkana, Yisiya, Asarel, Yoeser ne Yasobeam, 7 ne Gedorni Yeroham mma Yoela ne Sebadia. 8 Gadfo no bi nso dan bedii Dawid akyi wɔ beae a ɛhɔ kɔ yɛ den no wɔ sare no so,+ mmarima akokodurufo a wɔn ho yɛ den, asraafo a wɔkɔ ɔsa; mmarima a wɔayɛ akyɛm akɛse ne mpeaw krado+ a wɔn anim te sɛ agyata+ na wɔn ho yɛ hare sɛ bepɔw so adowa.+ 9 Eser na ɔda wɔn ano, Obadia na ɔto so abien, Eliab na ɔto so abiɛsa, 10 Mismana na ɔto so anan, Yeremia na ɔto so anum, 11 Atai na ɔto so asia, Eliel na ɔto so ason, 12 Yohanan na ɔto so awotwe, Elsabad na ɔto so akron, 13 Yeremia na ɔto so du, Makbanai na ɔto so dubiako. 14 Eyinom nyinaa yɛ Gad+ asefo, asraafo so mpanyin. Wɔn mu akumaa mpo te sɛ nnipa ɔha, na wɔn mu ɔkɛse te sɛ nnipa apem.+ 15 Eyinom na ɔsram a edi kan no wotwaa Yordan+ bere a na ayiri asram so;+ wɔpam wɔn a wɔtete asasetaw no so kɔɔ apuei ne atɔe. 16 Benyamin ne Yuda asefo no bi baa Dawid nkyɛn wɔ beae a ɛhɔ kɔ yɛ den+ no. 17 Ɛnna Dawid kɔɔ wɔn anim kɔka kyerɛɛ wɔn sɛ: “Sɛ asomdwoe+ so na mobae sɛ morebɛboa me a, ɛnde me ne mo bɛyɛ koma koro.+ Na sɛ mobaa ha sɛ morebeyi me ama m’atamfo bere a bɔne biara nni me nsam+ a, ɛnde yɛn agyanom Nyankopɔn+ nhwɛ mmu ho atɛn.”+ 18 Ɛhɔ ara na honhom+ sii Amasai, aduasa so panyin no so, na ɔkae sɛ: “O Dawid, yɛyɛ wo dea, na w’afã na yɛwɔ,+ O Yese ba. Asomdwoe, asomdwoe na ɛnka wo, na asomdwoe nka wo boafo, Efisɛ wo Nyankopɔn na waboa wo.”+ Enti Dawid gyee wɔn toom, na ɔde wɔn kaa asraafo mpanyimfo no ho.+ 19 Na Manase asefo no bi dan kɔɔ Dawid afã bere a ɔne Filistifo+ reba ne Saul abɛko no; nanso wammoa Filistifo no, efisɛ wɔn ahene+ tuu agyina pam no kae sɛ: “Anhwɛ a ɔbɛsan akodi ne wura Saul akyi, na ɔde yɛn ti atwa so.”+ 20 Bere a ɔbaa Siklag+ no, Manase asefo Adnah, Yosabad, Yediael, Mikael, Yosabad, Elihu ne Siletai a wɔyɛ Manase apem apem so ahwɛfo+ no dan baa n’afã. 21 Wɔn na wɔboaa Dawid ma ɔko tiaa afowfo no,+ efisɛ na wɔn nyinaa yɛ nnɔmmarima+ a wɔn ho yɛ den; wɔbɛyɛɛ asraafo no so atitiriw. 22 Ade rekye a ade resa nyinaa na nkurɔfo reba+ Dawid nkyɛn bɛboa no. Ɛyɛɛ saa kosii sɛ afei wɔbɛyɛɛ dɔm kɛse+ te sɛ Onyankopɔn asafo.+ 23 Mmarima a wɔkɔ ɔsa a wɔbaa Dawid nkyɛn wɔ Hebron+ sɛ wɔde Saul ahenni+ no bɛma no sɛnea Yehowa asɛm+ kyerɛ no dodow na edi so yi: 24 Yuda asefo a wokurakura akyɛm akɛse ne mpeaw, wɔyɛ mpemnsia ahanwɔtwe a wɔkɔ ɔsa. 25 Simeon asefo mu, asraafo nnɔmmarima a wɔn ho yɛ den, mpemnson ne ɔha. 26 Lewi asefo mu, mpemnan ahansia. 27 Yehoiada na ɔda Aaron+ asefo no ano,+ na nnipa mpem abiɛsa ahanson ka ne ho. 28 Aberante ɔkokodurufo Sadok+ ne n’agyanom fiefo nso, wɔyɛ atitiriw aduonu abien. 29 Saul+ nuanom, Benyamin+ asefo, wɔyɛ mpem abiɛsa; ɛde besi saa bere no na wɔn mu dodow no ara rewɛn Saul fie. 30 Efraim asefo mu, mpem aduonu ne ahanwɔtwe, nnɔmmarima a wɔn ho yɛ den,+ mmarima a wɔwɔ din wɔn agyanom abusuafie. 31 Manase+ abusuakuw fã nso, nnipa mpem dunwɔtwe na wɔbɔɔ din somaa wɔn sɛ wommesi Dawid hene. 32 Isakar+ asefo mmadwemma a wohu nea ɛreba+ na wonim nea ɛsɛ sɛ Israel yɛ+ no yɛ atitiriw ahanu, na wɔn nuanom nyinaa tiee wɔn. 33 Sebulon+ asefo mu, wɔn a wɔkɔ ɔsa na wɔde akode nyinaa bi kɔ mpasua so yɛ mpem aduonum; wɔn na wɔboom de koma koro baa Dawid nkyɛn. 34 Naftali+ asefo mu, atitiriw apem, na nnipa mpem aduasa ason a wokurakura akyɛm akɛse ne mpeaw ka wɔn ho. 35 Dan asefo mu, wɔn a wɔkɔ ɔsa yɛ mpem aduonu awotwe ne ahansia. 36 Aser+ asefo mu, wɔn a wɔkɔ ɔsa, na wɔkɔ mpasua so yɛ mpem aduanan. 37 Ruben ne Gad asefo ne Manase abusuakuw fã a wɔwɔ Yordan agya+ no mu, wɔn a wɔde akode nyinaa bi kɔ ɔsa yɛ mpem ɔha aduonu. 38 Eyinom nyinaa yɛ mmarima a wɔkɔ ɔsa, wɔbom kɔ mpasua so; wɔde koma a edi mũ+ baa Dawid nkyɛn wɔ Hebron besii no Israel nyinaa so hene; na Israel nkae nyinaa de koma koro penee Dawid so sɛ ɔhene.+ 39 Na wodii Dawid nkyɛn nnansa; wodidii na wɔnomee+ efisɛ na wɔn nuanom asiesie wɔn akyi. 40 Na wɔn a wɔtete bɛn hɔ de kosi Isakar+ ne Sebulon+ ne Naftali+ nyinaa de nnuan guu mfurum+ ne yoma ne mfurumpɔnkɔ ne anantwi so bae; esiam+ nnuan ne borɔdɔma a wɔabɔ no atɔwatɔw+ ne bobe tetare+ ne bobesa+ ne ngo+ ne anantwi+ ne nguan+ bebree pa, efisɛ na anigye+ aba Israel.\n1 Beresosɛm 12


Asomafo Nnwuma 19 | Intanɛt So Bible| Wiase Foforɔ Nkyerɛaseɛ\nAsomafo Nnwuma 19:1-41\nPaul wɔ Efeso; wɔn a wɔabɔ asu dedaw no, ebinom san bɔɔ asu bio (1-7)\nPaul nkyerɛkyerɛ adwuma (8-10)\nNea ahonhommɔne yɛe nyinaa akyi, asɛm no sow aba (11-20)\nBasabasayɛ kɔɔ so wɔ Efeso (21-41)\n19 Ɛbae sɛ bere a Apolo+ wɔ Korinto no, Paul faa baabi a ɛmmɛn ɛpo, na ɔbaa* Efeso.+ Bere a oduu hɔ no, ohuu asuafo bi, 2 na obisaa wɔn sɛ: “Bere a mobɛyɛɛ gyidifo no, munyaa honhom kronkron anaa?”+ Wɔka kyerɛɛ no sɛ: “Ei, yɛntee da sɛ honhom kronkron bi mpo wɔ baabi.” 3 Ɛnna obisaa wɔn sɛ: “Ɛnde, na mo asubɔ no yɛ asubɔ bɛn?” Wɔkae sɛ: “Yohane asubɔ.”+ 4 Paul kae sɛ: “Asu a Yohane bɔɔ nkurɔfo no, ɔbɔ de kyerɛe sɛ wɔasakra wɔn adwene,+ na ɔka kyerɛɛ nkurɔfo no sɛ wonnye nea odi n’akyi reba no nni.+ Ɔno ne Yesu.” 5 Bere a wɔtee eyi no, wɔbɔɔ wɔn asu wɔ Awurade Yesu din mu. 6 Na bere a Paul de ne nsa guu wɔn so no, honhom kronkron baa wɔn so,+ na wofii ase kaa kasa horow,* na wɔhyɛɛ nkɔm.+ 7 Ná wɔn nyinaa bɛyɛ mmarima 12. 8 Na abosome abiɛsa de, na ɔkɔ hyiadan mu+ de akokoduru ka asɛm, na na ɔne wɔn susuw Onyankopɔn Ahenni no ho+ sɛnea ɛbɛyɛ a ɛbɛtɔ wɔn asom. 9 Nanso ebinom pirim wɔn koma, na wɔannye anni, na wɔkekaa Ɔkwan No+ ho nsɛmmɔne wɔ nnipadɔm no anim. Enti ɔtwee ne ho fii wɔn ho,+ na ɔde asuafo no kaa ne ho kɔe.* Na da biara, na ɔka asɛm wɔ Tirano sukuu dan no mu. 10 Eyi kɔɔ so mfe abien. Enti wɔn a wɔte Asia mpɔtam nyinaa, kyerɛ sɛ, Yudafo ne Greecefo nyinaa, tee Awurade asɛm no. 11 Na Onyankopɔn kɔɔ so faa Paul* so yɛɛ anwonwade akɛse.+ 12 Ɛno nti, nkurɔfo faa ntama ne ntaade a aka Paul nipadua kɔmaa ayarefo,+ na wɔn yare no gyaee, na ahonhommɔne no pue fii wɔn mu.+ 13 Yudafo a wokyinkyin tu ahonhommɔne no binom nso yɛe sɛ wɔbɛbɔ Awurade Yesu din agu wɔn a wɔwɔ ahonhommɔne no so. Asɛm a na wɔka ne sɛ: “Mehyɛ mo wɔ Yesu a Paul ka ne ho asɛm no din mu.”+ 14 Ná Yudani sɔfo panyin bi a wɔfrɛ no Skewa wɔ mma mmarima baason bi a na wɔreyɛ saa. 15 Ɛnna honhommɔne no ka kyerɛɛ wɔn sɛ: “Minim Yesu,+ ɛnna minim Paul,+ na mo nso mufi he?” 16 Ɛnna onipa a honhommɔne wɔ no so no tow hyɛɛ wɔn so, na odii wɔn so mmaako mmaako yɛɛ wɔn pasaa. Na wɔde adagyaw guan fii fie hɔ kɔe, na na wɔapirapira. 17 Obiara tee eyi ho asɛm, Yudafo ne Greecefo a wɔtete Efeso nyinaa. Na ehu kaa wɔn nyinaa, na nkurɔfo kɔɔ so kamfoo Awurade Yesu din. 18 Na wɔn a wɔagye adi no bebree bae, na wɔbɛkaa bɔne a wɔayɛ nyinaa wɔ baguam; wɔamfa biribiara ansie. 19 Nokwasɛm ne sɛ, wɔn a wodi asumansɛm no mu pii de wɔn nhoma bae, na wɔbɛhyew maa obiara hui.+ Na bere a wobuu ne nyinaa ano no, wohui sɛ ne bo yɛ nnwetɛbona 50,000. 20 Ɛno nti, Yehowa* asɛm nam ahoɔden so kɔɔ so trɛwee, na ase timii.+ 21 Eyinom akyi no, Paul yɛɛ n’adwene sɛ ɔbɛkɔ akɔfa Makedonia+ ne Akaia, na sɛ ofi hɔ a, ɔbɛkɔ Yerusalem.+ Ɔkae sɛ: “Sɛ midu hɔ a, ɛsɛ sɛ mekɔ Roma nso.”+ 22 Enti ɔsomaa wɔn a wɔsom no no mu baanu, Timoteo+ ne Erasto,+ kɔɔ Makedonia. Na ɔno ara de, ɔtenaa Asia mantam no mu kyɛe kakra. 23 Saa bere no, gyegyeegye bi a ɛkɔɔ so+ nyɛ asɛm ketewa. Ná ɛfa Ɔkwan No+ ho. 24 Ɛne sɛ, na obi wɔ hɔ a ɔyɛ dwetɛ ho adwuma* a wɔfrɛ no Demetrio. Ná ɔde dwetɛ yɛ Artemi abosom dan, na na ɛma nkurɔfo a wɔn nso yɛ dwetɛ ho adwuma no nya mfaso pii.+ 25 Ɔboaboaa wɔne nkurɔfo a wɔyɛ nnwuma a ɛtete saa no ano, na ɔka kyerɛɛ wɔn sɛ: “Mmarima, mo ara munim yiye sɛ adwuma yi na ɛma yenya yɛn ho. 26 Seesei moahu na moate sɛ, ɛnyɛ Efeso+ nko ara na saa Paul yi adan nnipadɔm pii adwene ama wɔanya adwene foforo. Mmom ɛreyɛ ayɛ sɛ, Asia mantam nyinaa mu nso, wayɛ saa ara. Na ɔka sɛ anyame a wɔde nsa ayɛ no nyɛ anyame.+ 27 Nea ɛhaw adwene koraa ne sɛ, nea ɔreyɛ no bɛma nkurɔfo akeka yɛn adwuma no ho asɛmmɔne, na onyamebea kɛse Artemi asɔrefi no nso, nkurɔfo remfa nyɛ hwee bio. Na Artemi a Asia mantam ne asaase sofo nyinaa som no no, n’anuonyam bɛbɔ no.” 28 Bere a nkurɔfo no tee eyi no, wɔn bo fuwii, na wofii ase teɛteɛɛm sɛ: “Efesofo Artemi yɛ ɔkɛse!” 29 Enti kurom hɔ nyinaa yɛɛ bagyabagya, na wɔn nyinaa gyee bum kɔɔ agohwɛbea hɔ. Bere a wɔrekɔ hɔ no, wɔtwee Makedoniafo bi a wɔn din de Gaio ne Aristarko+ a wɔne Paul tutu akwan no kaa wɔn ho. 30 Paul de, na ɔpɛ sɛ ɔkɔ nnipa no mu, nanso asuafo no amma no kwan. 31 Mpanyimfo a wɔhwɛ afahyɛ ne agodi so no mu binom a na wɔpɛ n’asɛm no mpo soma bɛsrɛɛ no sɛ, ɔnnkɔ agohwɛbea hɔ, na asiane bi anto no. 32 Nokwasɛm ne sɛ, sɛ ebinom teɛm ka sɛɛ a, na ebinom nso ateɛm aka sɛɛ, efisɛ na nnipadɔm no ayɛ bagyabagya, na na wɔn mu dodow no ara nnim nea enti a wɔabehyiam. 33 Ɛnna wɔmaa Aleksandro fii nnipadɔm no mu pue bae, na Yudafo no piapiaa no baa anim. Na Aleksandro him ne nsa sɛ ɔpɛ sɛ ɔkyerɛ n’asɛm mu kyerɛ nkurɔfo no. 34 Nanso bere a wohui sɛ ɔyɛ Yudani no, wɔn nyinaa boom teɛteɛɛm bɛyɛ nnɔnhwerew abien sɛ: “Efesofo Artemi yɛ ɔkɛse!” 35 Bere a kurow no kyerɛwfo tumi maa nnipadɔm no yɛɛ komm no, ɔkae sɛ: “Efeso mmarima, onipa bɛn na onnim sɛ Efesofo kurow yi na ɛhwɛ Artemi ɔkɛse no ne ohoni a efi soro bae no asɔredan so? 36 Obiara ntumi nnye eyinom ho akyinnye, enti monyɛ komm, na mommpere mo ho nnyɛ biribiara. 37 Efisɛ mmarima a mode wɔn aba ha yi nwiaa asɔredan mu nneɛma, na wɔnkaa yɛn nyamebea no ho abususɛm biara. 38 Enti sɛ Demetrio+ ne wɔn a ɛka ne ho a wɔyɛ dwetɛ ho adwuma no ne obi wɔ asɛm a, nna a wodi asɛm wɔ hɔ, ɛnna amantam asoafo* nso wɔ hɔ. Sɛ obi wɔ asɛm tia ne yɔnko a, ɔmfa mmra. 39 Nanso sɛ morepɛ biribi foforo aka ho a, ɛnde gye sɛ mpanyimfo no frɛ ɔmanfo no hyiam, na wosi ho gyinae. 40 Na nea asi nnɛ yi nti, anhwɛ a wɔbɛbɔ yɛn sobo sɛ yɛyɛ amammɔfo, efisɛ basabasa a yɛreyɛ yi, yenni nnyinaso biara.” 41 Bere a ɔkaa saa no, ɔmaa nnipadɔm a abehyia no kɔe.\n^ Anaa “osian baa.”\n^ Anaa “kasa foforo.”\n^ Anaa “oyii asuafo no fii wɔn mu.”\n^ Anaa “Paul nsa.”\n^ Anaa “dwetɛ dwumfo.”\n^ Ná ɔmantam soafo yɛ ɔpanyin a ɔhwɛ Roma mantam bi so. Hwɛ Nkyerɛkyerɛmu afã hɔ.\nAsomafo Nnwuma 19


KENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Betsimisaraka (Southern) Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Tswana Turkish Twi Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nMmofra a wɔwɔ yɛn asafo mu no, me ne wɔn bɔ paa, na ɛma m’ani gye\nSamuel Hamilton Anom Asɛm\nAFE A WƆWOO NO: 1928\nƆMAN A OFI MU: COSTA RICA\nKAN NO: NÁ AGOKANSI NE KYAKYATOW ADIDI NE TI\nƆBRA A NA MEWOM\nWɔtetee me wɔ Puerto Limón ne ne mpɔtam. Saa kurow no da mpoano wɔ Costa Rica apuei fam. Me papa ne me maame woo mma nwɔtwe. Me na metɔ so nson. Me papa wui no, na madi mfe nwɔtwe. Ɛno akyi no, me maame nko ara na ɔtetee me ne me nuanom nyinaa.\nMisii so no, nea mede sii m’ani so ara ne baseball. Meyɛ abofra no, na mepɛ baseball paa. Mereyɛ adi mfe aduonu no, mekɔdɔm baseball kuw bi, na na yɛde gyigye yɛn ani kɛkɛ. Bere a midii mfe 20 ne kakra no, obi a ɔhwehwɛ wɔn a wonim baseball bɔ ka kyerɛɛ me sɛ ɔpɛ sɛ ɔde me kɔka Nicaragua baseball kuw bi ho. Nanso saa bere no na me maame nte apɔw, na na me na mehwɛ no. Ná mempɛ sɛ migyaw no hɔ kɔtena Nicaragua, enti mankɔ. Ɛno akyi no, onipa foforo bɛka kyerɛɛ me sɛ ɔde me bɛkɔ ma makɔbɔ ama Costa Rica ɔman no baseball kuw no. Wɔn a na wɔwɔ kuw no mu nyinaa yɛ wɔn a na wɔbɔ de gyigye wɔn ani kɛkɛ. Saa bere yi deɛ, mepenee so. Mebɔ maa ɔman no fii afe 1949 kosii 1952. Wɔde me kɔɔ Cuba, Mexico, ne Nicaragua ma mikosii akan. Ná meka wɔn a agorɔ no gyina wɔn so paa no ho, na na minim bɔ yiye. Mitumi sii akan 17 toatoaa so a mantow amfom da. Sɛ bɛhwɛadefo no bɔ gye me so a, na mawu koraa!\nAwerɛhosɛm ne sɛ mede me ho hyɛɛ brabɔne mu nso. Ɛwom sɛ na mewɔ mpena baako pɛ deɛ, nanso na metaa ne mmaa foforo nso nantew. Ná mewe nsa paa nso. Da bi deɛ, mebowee araa ma ade kyee no, na menkae ɔkwan a mefaa so baa fie! Agorɔ bi a yɛfrɛ no domino nso, na mede tow kyakya. Afei, na mitwa loto.\nBere a na merebɔ saa bra no, emu ara na me maame bɛyɛɛ Yehowa Danseni. Ɔyɛɛ biara sɛ ɔbɛma m’ani agye ne som no ho. Nanso mfiase no anyɛ yiye efisɛ na agokansi no agye me ti ma migye me ho a ɛnnye. Sɛ merebɔ baseball na edu bere a ɛsɛ sɛ mikodidi a, mente kɔm mpo! Ɛba saa a na m’adwene nyinaa wɔ baseball no so. Ná mepɛ baseball sen biribiara!\nNanso, bere a midii mfe 29 no, mipirae paa. Nea ɛbae ne sɛ, bere bi na merebɔ mmɔden sɛ mɛkye bɔɔl bi, nanso ankɔ yiye. Me ho tɔɔ me no, mamfa anyɛ m’adwuma bio. Ne nyinaa akyi, mekɔɔ so ara dii baseball akyi. Wɔn a wɔbɔ baseball de gyigye wɔn ani wɔ me mpɔtam no, na mekyerɛ wɔn bɔ.\nSƐNEA BIBLE NO SESAA M’ASETENA\nAfe 1957 mu no, na Yehowa Adansefo rebɛyɛ nhyiam wɔ agoprama bi a na mebɔ baseball wɔ so no so. Wɔtoo nsa frɛɛ me, na mekɔɔ bi. Mete nnipa no mu no, mihuu sɛnea Adansefo no te hɔ dinn retie asɛm no. Nanso sɛ nkurɔfo rebɛhwɛ baseball a, dede ne nneyɛe bɔne a wɔda no adi no, sɛ mede toto ho a, mihu sɛ Adansefo no yɛ soronko koraa. Nea mihui no kaa me koma paa, enti mifii ase ne Adansefo no suaa Bible na mekɔɔ wɔn asafo nhyiam ahorow.\nBible nkyerɛkyerɛ no bebree kaa me koma paa. Nhwɛso bi ni. Yesu kaa sɛ awiei bere no du a, n’akyidifo bɛka Onyankopɔn Ahenni ho asɛmpa wɔ wiase nyinaa. (Mateo 24:14) Mesan behuu sɛ nokware Kristofo nka Onyankopɔn asɛm mfa nnye sika. Yesu kaa sɛ: “Munyaa no kwa, momfa mma kwa.”—Mateo 10:8.\nBere a migu so resua Bible no, mede nea meresua no totoo Yehowa Adansefo ho. Sɛnea wɔyere wɔn ho ka Onyankopɔn Ahenni ho asɛmpa wɔ wiase nyinaa no, m’ani sɔe paa. Yesu asɛm a ɔka kyerɛɛ Kristofo sɛ wonyi wɔn yam nyɛ nkurɔfo papa no, mihuu sɛ wɔde yɛ adwuma paa. Enti bere a mekenkan Marko 10:21 na mihuu sɛ Yesu reto nsa afrɛ obiara sɛ ‘Ɔmmra mmedi n’akyi’ no, meyɛɛ m’adwene sɛ me nso mɛyɛ Ɔdansefo.\nEgyee bere kakra, nanso nkakrankakra misii m’adwene pi yɛɛ nsakrae ahorow. Ɛho nhwɛso ne sɛ, nnawɔtwe biara na mede me “lucky” nɔma twa loto. Meyɛɛ saa mfe pii. Nanso, Bible maa mihuu sɛ wɔn a wɔsom “Akraye nyame” ne wɔn a wɔn ani bere ade no, Onyankopɔn ani nnye wɔn ho. (Yesaia 65:11; Kolosefo 3:5) Enti meyɛɛ m’adwene sɛ megyae kyakyatow. Migyaee kyakyatow no, Kwasida a edi hɔ no ara me “lucky” nɔma no towee! Nkurɔfo serew me saa nnawɔtwe no papaapa. Wopiapiaa me sɛ mensan ntwa bio, nanso manyɛ. Mantow kyakya bio wɔ m’abrabɔ mu.\nDa a mebɔɔ asu wɔ Yehowa Adansefo nhyiam bi ase no, mihyiaa “nipasu foforo” a ɛsɛ sɛ mehyɛ no ho sɔhwɛ bi. (Efesofo 4:24) Saa anwummere no, miduu hotɛl a meda mu no, na me mpena a me ne no agyae gyina me pon ano. Ɔka kyerɛɛ me sɛ: “Sammy, ma yenkogye yɛn ani!” Nanso, ntɛm ara na miyii ano sɛ, “Dabi!” Mesan sii so kyerɛɛ no sɛ seesei mede Bible a meresua no na ɛbɔ me bra. (1 Korintofo 6:18) Ɛhɔ ara na ɔkaa sɛ: “Wose sɛn?” Ɔkekaa nsɛm bi de kyerɛɛ sɛ, nea Bible ka fa aguamammɔ ho no, ɛho nhia sɛ midi akyi pii saa. Ɔyɛe ara sɛ memma yɛnkɔ so ntwe mpena no. Nanso, miwuraa me dan mu too pon mu. Ɛnnɛ, m’ani agye paa sɛ efi afe 1958 a mebɛyɛɛ Ɔdansefo yi, mensan m’akyi nkɔɔ ɔbrabɔne a na mewom no mu bio.\nSƐNEA ABOA ME\nMehwɛ mfaso a manya afi Bible a mede abɔ me bra no so a, ɛyɛ me sɛ metumi akyerɛw ho nhoma mpo! Ebi ne sɛ, seesei manya nnamfo pa pii, m’abrabɔ ayɛ papa, na mewɔ anigye ankasa.\nM’ani da so ara gye baseball ho. Nanso ɛnyɛ ɛno na mede m’adwene si so seesei. Baseball maa migyee din, na minyaa sika, nso ankosi hwee. Nanso seesei abusuabɔ a me ne Onyankopɔn ne me nuanom Kristofo anya no deɛ, ɛbɛtena hɔ daa. Bible se: “Wiase ne n’akɔnnɔ retwam, na nea ɔyɛ ade a Onyankopɔn pɛ no tena hɔ daa.” (1 Yohane 2:17) Seesei, medɔ Yehowa Nyankopɔn ne ne nkurɔfo sen biribiara!\nMehwee Ase Mpɛn Pii Nanso Midii Nkonim


“W’ahenni Mmra”—Ɛnde, Bere Bɛn? | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chin (Hakha) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Korean Sign Language Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Mizo Moore Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Russian Russian Sign Language Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“W’ahenni Mmra”—Ɛnde, Bere Bɛn?\n“Sɛ muhu eyinom nyinaa a, munhu sɛ wabɛn apon ano.”—MAT. 24:33.\nƆkwan bɛn so na nsɛm a asisi wɔ wiase fi 1914 no ma yehu sɛ Bible nkɔmhyɛ rebam?\nSɛ yɛhwɛ sɛnea bɔne rekɔ anim a, dɛn na ɛka kyerɛ yɛn?\nSɛ wohwɛ sɛnea awiei no abɛn a, ɛka wo sɛn?\n1, 2. (a) Ɔkwan bi so no, dɛn na ebetumi ama nnipa ‘ani afura’? (b) Dɛn na yenim fa Onyankopɔn Ahenni no ho?\nFA NO sɛ asɛm bi asi w’anim ma bere kakra atwam. Sɛ yɛka sɛ ka nea esii a, ebia ɛnyɛ ne nyinaa na wubetumi aka no pɛpɛɛpɛ. Saa nso na sɛ obi kɔ dɔkota hɔ ma ɔhwɛ no na ɔne no bɔ yare no ho nkɔmmɔ a, ebia ɛnyɛ ne nyinaa na obetumi akae no ntɛm. Ɛtɔ da nso a, na obi safoa anaa n’ahwehwɛniwa da ne nkyɛn pɛɛ, nanso wobɛhwɛ na ɔretwa ne ho hwehwɛ. Adɛn nti na ɛba saa? Nhomanimfo bi frɛ eyi “anifurae.” Nea wɔkyerɛ ne sɛ, sɛ obi ma nneɛma gye n’adwene a, egyaw no awerɛfiri, na biribi da ne nkyɛn mpo a onhu. Saa ara na nnipa adwene yɛ adwuma.\n2 Ɔkwan bi so no yebetumi aka sɛ nnipa pii ‘ani afura’ nnɛ; wɔn ani tua nea ɛrekɔ so wɔ wiase nanso wonhu nea ɛkyerɛ. Ebia wobegye atom sɛ efi 1914 reba no wiase asesa koraa, nanso asɛm no ne sɛ wonnim nea enti a aba saa. Nanso Yehowa nkoa deɛ Bible nti yenim sɛ Onyankopɔn Ahenni no baa 1914; saa bere no na wosii Yesu Hene wɔ soro. Nanso yɛrentumi nka sɛ ɛno ma yenya yɛn mpae yi ho mmuae korakora: “W’ahenni mmra. W’apɛde nyɛ hɔ wɔ asase so te sɛ ɔsoro.” (Mat. 6:10) Sɛ woyi wiase bɔne yi fi hɔ a, ɛnna ɛbɛkyerɛ sɛ yɛanya yɛn mpae no ho mmuae korakora. Saa bere no na Onyankopɔn apɛde bɛyɛ hɔ wɔ asase so sɛnea ɛte wɔ ɔsoro.\n3. Dɛn na Bible adesua aboa yɛn ma yɛahu?\n3 Esiane sɛ yesua Onyankopɔn Asɛm daa nti, yehu sɛ nkɔmhyɛ pii renya mmamu. Nanso nnipa dodow no ara nhu no saa. Biribiara kyerɛ sɛ Kristo adi hene fi 1914, na ɛrenkyɛ ɔbɛsɛe wiase bɔne yi. Nanso nnipa ama wiase no agye wɔn adwene araa ma wonhu adanse pefee yi. Sɛ wobaa asafo no mu akyɛ a, w’ankasa bisa wo ho sɛ: ‘Sɛ mehwɛ nea ɛrekɔ so wɔ wiase a, metumi aka sɛ meda so ara gye di sɛ awiei no abɛn paa?’ Sɛ wobaa asafo no mu nkyɛe mpo a, wubetumi abisa wo ho sɛ, ‘Dɛn na mama agye m’adwene?’ Wiɛ, momma yɛnhwɛ nneɛma abiɛsa bi a ɛkyerɛ sɛ ɛrenkyɛ koraa Onyankopɔn Hene a wasra no no bɛkeka ne ho na wama Onyankopɔn apɛde ayɛ hɔ korakora wɔ asase so.\nAPƆNKƆSOTEFO NO AYI WƆN TI\n4, 5. (a) Efi 1914 reba no, dɛn na Yesu reyɛ? (Hwɛ mfonini a ɛwɔ adesua yi mfiase no.) (b) Apɔnkɔsotefo baasa no gyina hɔ ma dɛn? Adɛn nti na yebetumi aka sɛ nkɔmhyɛ no abam?\n4 Afe 1914 na Yesu Kristo nyaa n’abotiri wɔ soro, kyerɛ sɛ ɔbɛyɛɛ Onyankopɔn Ahenni no so Hene. Nkɔmhyɛ a ɛwɔ Adiyisɛm ti 6 no ka sɛ Yesu te ɔpɔnkɔ fitaa so. Bere a ɔbɛyɛɛ Ɔhene no, wantena ne to so koraa na ofii adi sɛ ɔrekodi Satan wiase bɔne no so nkonim na wawie ne nkonimdi no koraa. (Monkenkan Adiyisɛm 6:1, 2.) Nkɔmhyɛ no kyerɛe sɛ, sɛ Onyankopɔn Ahenni fi ase di tumi a, wiase no bɛte nkensen ma nneɛma asɛe koraa. Akodi, ɔkɔm, yare, ne nneɛma foforo behwim nnipa nkwa asen bere foforo biara. Wohwɛ nkɔmhyɛ no a, wɔde apɔnkɔsotefo baasa a wodi Yesu Kristo akyi pɛɛ no gyinaa hɔ maa akodi, ɔkɔm, ne yare.—Adi. 6:3-8.\n5 Nkɔmhyɛ no kyerɛe sɛ ɔko ‘beyi asomdwoe afi asase so.’ Ɛwom, aman pii ahyehyɛ bɔ sɛ wɔbɛka abom apere asomdwoe, nanso asomdwoe atu ayera afi asase so. Wiase Ko I no sɛee ade, nanso nea akɔ so wɔ wiase ada no adi sɛ na ɛno yɛ akodi akɛse a ɛbɛkɔ so no mfiase ara kwa. Efi 1914 reba no, nnipa atu mpɔn wɔ asetenam na wɔakɔ wɔn anim nyansahu mu, nanso wiase no da so ara su kɔm. Bio, hena ne obetumi de ne nsa asi ne bo aka sɛ nyarewa ne atoyerɛnkyɛm a ekunkum nnipa mpempem afe biara nni hɔ? Ɔhaw yi ahyeta wiase nyinaa, na ɛba ntoatoaso na ɛredi nnipa awu sen bere biara wɔ nnipa abakɔsɛm mu. Sɛ wo ara wotena ase hwɛ eyinom nyinaa a, wunhu sɛ ɛreka biribi kyerɛ wo?\nApɔnkɔsotefo no ayi wɔn ti ma nneɛma sɛe ara na ɛresɛe wɔ wiase (Hwɛ nkyekyɛm 4, 5)\n6. Henanom na wɔde wɔn ani dii Bible nkɔmhyɛ akyi, na bere a wohui sɛ Bible nkɔmhyɛ abam no, dɛn na wɔyɛe?\n6 Bere a Wiase Ko I pae gui na Spania influensa yii ne ti no, egyee nnipa dodow no ara adwene. Nanso Kristofo a wɔasra wɔn no deɛ, nea na wɔrehwɛ kwan ne sɛ “amanaman mmere a wɔahyɛ” no bɛba awiei 1914. (Luka 21:24) Ná wonnim ɔkwan pɔtee a nkɔmhyɛ no bɛfa so abam, nanso na wonim sɛ ke ara ne ke biribi titiriw besi 1914 a ɛfa Onyankopɔn Ahenni ho. Bere a wohui sɛ Bible nkɔmhyɛ no abam pɛ na wofii ase bɔɔ dawuru kyerɛɛ nkurɔfo sɛ Onyankopɔn Ahenni afi ase redi tumi. Wɔn a na wɔrebɔ Ahenni no ho dawuru no hyiaa ɔsɔretia a ani sõsõ paa. Ɔsɔretia yi kɔɔ so wɔ aman pii so, na na ɛno mpo yɛ Bible nkɔmhyɛ bi mmamu. Nnipa a wɔmpɛ Onyankopɔn Ahenni no ‘nam mmara so de ɔhaw baa’ adawurubɔfo no so mfe pii. Wɔhwee anuanom de ebinom guu afiase; wɔsɛn ebinom bobɔɔ ebinom tuo, na wotwitwaa ebinom ti mpo.—Dw. 94:20; Adi. 12:15.\n7. Adɛn nti na nnipa nhu sɛ nea ɛresisi wɔ wiase no kyerɛ biribi?\n7 Sɛ yɛhwɛ adanse pii a ɛkyerɛ sɛ wɔde Onyankopɔn Ahenni asi hɔ wɔ soro a, asɛm a yebisa ne sɛ, ‘Adɛn nti na nnipa pii nhu eyi?’ Adɛn nti na wonhu sɛ nsɛm a ɛresisi wɔ wiase no yɛ Bible nkɔmhyɛ mmamu sɛnea Onyankopɔn nkurɔfo abɔ ho dawuru mfe pii no? Nea saa nnipa yi ani hu nkutoo na agye wɔn adwene anaa? (2 Kor. 5:7) Adɛn, wiase nneɛma na afura wɔn ani a enti wonhu nea Onyankopɔn reyɛ? (Mat. 24:37-39) Anaa wɔn mu bi ama Satan wiase no nnaadaa ne ne bɔhyɛ hunu no retwetwe wɔn? (2 Kor. 4:4) Egye gyidi ne nhumu na obi ahu nea Onyankopɔn Ahenni reyɛ. Ɛyɛ yɛn dɛ sɛ yɛmmaa wiase no mfuraa yɛn ani!\nBƆNE REKƆ ANIM\n8-10. (a) Dɛn na ɛkyerɛ sɛ 2 Timoteo 3:1-5 anya mmamu? (b) Adɛn nti na yebetumi aka sɛ kɔ ara na bɔne rekɔ anim?\n8 Yɛwɔ adanse a ɛto so abien a ɛkyerɛ sɛ ɛrenkyɛ koraa Onyankopɔn Ahenni bedi asase so tumi. Ɛne sɛ: Kɔ ara na nnipa rekɔ wɔn anim bɔneyɛ mu. Yɛbɛka a, bɔne ate praka. Nkɔmhyɛ a ɛwɔ 2 Timoteo 3:1-5 no anya mmamu bɛyɛ mfe ɔha ni. Yehu sɛ suban ne nneyɛe a saa kyerɛwsɛm no ka ho asɛm no agye wiase baabiara. Saa na wuhu no anaa? Momma yɛnhwɛ adanse a ɛkyerɛ sɛ nneɛma regye nsam.—Monkenkan 2 Timoteo 3:1, 13.\n9 Wo deɛ hwɛ nneɛma a ɛkɔ so nnɛ wɔ adwuma ne agodie mu, na hwɛ nkurɔfo ntadehyɛ ne nneɛma a wɔde gyigye wɔn ani. Sɛ wode toto tebea a na ɛwɔ hɔ bɛyɛ mfe 60 anaa 70 a atwam ho a, wubehu sɛ nea na ɛyɛ asefem saa bere no, ɛnnɛ nnipa yɛ a wɔn ani mmu wɔn dwɛ. Baabiara a wobɛfa biara ɔbrasɛe fitaa ne amumɔyɛsɛm abu so. Ɛnnɛ obiara pɛ sɛ ɔkyerɛ sɛ, sɛ ɛba akakabensɛm, atuntunasɛm anaa ɔbrasɛe a, ɔno na yɛnto dwom mfrɛ no. Television so dwumadi bi wɔ hɔ a bɛyɛ mfe 60 a atwam no na nkurɔfo kasa tia denneennen, nanso ɛnnɛ nkurɔfo huruw sɔ, na wɔka sɛ mmusua betumi atena ho ahwɛ. Ɛnnɛ, mmarima a wɔne mmarima da ne mmea a wɔne mmea da agye sini ne anigyede ahorow abɔ so. Wɔyɛ saa de bɔ dawuru sɛ nkurɔfo nhwɛ nsua wɔn. Yɛda Onyankopɔn ase paa sɛ wama yɛahu n’adwene wɔ eyinom ho.—Monkenkan Yuda 14, 15.\n10 Wo deɛ san fa w’adwene kɔ bɛyɛ mfe 60 a atwam so. Nneɛma bi wɔ hɔ a sɛ aberante anaa ababaa yɛ a, na wobu no sɛ n’ani atra ne ntɔn. Sɛ yɛbɛyɛ ho nhwɛso a, saa bere no sɛ obi wɔ ba a, ade a na ɛyɛ no dadwen paa ne sɛ abofra no bɛnom sigaret anaa nsã anaasɛ ɔbɛte sɛ ɔresaw asabɔne. Nanso ɛnnɛ, sɛ wohwɛ nneɛma a mmabun yɛ a, ani yɛ nyan paa. Ɛnnɛ wobɛte yese sukuuni bi a wadi mfe 15 atwe ne mfɛfo so tuo akum 2 apirapira 13. Ɔkyena wobɛte yese mmabun bi a wɔawe nsã abow akum mfe akron abeawa yayaayaw asan ahwe ne papa ne ne nua agu so. Wobuu akontaa wɔ Asia man bi mu hui sɛ amumɔyɛsɛm ne awurukasɛm a ɛkɔɔ so mfe du ntam no fã kɛse no ara fi mmofra. Hena paa na obetumi aka sɛ ɛnnɛ nneɛma nnyee nsam?\n11. Adɛn nti na nnipa pii nhu sɛ sɛe ara na nneɛma resɛe?\n11 Ɔsomafo Petro kae a ɔmmoa sɛ: “Nna a edi akyiri no mu no, fɛwdifo bedi wɔn ankasa akɔnnɔ akyi abedi fɛw aka sɛ: ‘Ne mmae a wɔahyɛ ho bɔ no wɔ he? Hwɛ, efi da a yɛn agyanom dedae no, biribiara te sɛ nea ɛte fi abɔde mfiase.’” (2 Pet. 3:3, 4) Adɛn nti na nnipa binom yɛ wɔn ade saa? Nea ɛte ne sɛ, sɛ nkurɔfo taa hu biribi a, ebedu bere bi no sɛ wohu a ɛnyɛ wɔn nwonwa bio. Sɛ wowɔ yɔnko bi na ne suban sesa prɛko pɛ a, ebetumi ama wo ho adwiriw wo paa. Nanso sɛ wote kurow bi mu na nnipa dodow no ara abrabɔ sɛe nkakrankakra a, ɛno deɛ ebia w’adwene renkɔ so mpo na wo ho adwiriw. Ɛwom, nnipa abrabɔ sɛe nkakrankakra a yɛn adwene renkɔ so ntɛm, nanso yɛrentumi nka sɛ asɛm nni ho; ɛyɛ hu paa.\n12, 13. (a) Adɛn nti na ɛnsɛ sɛ yɛma nneɛma a ɛrekɔ so wɔ wiase no bu yɛn abam? (b) Dɛn na ɛbɛboa yɛn ma yɛagyina “mmere a emu yɛ den” no ano?\n12 Ɔsomafo Paulo bɔɔ yɛn kɔkɔ sɛ nna a edi akyiri mu no, “mmere a emu yɛ den bɛba.” (2 Tim. 3:1) Nanso eyi nkyerɛ sɛ yɛrentumi nyɛ ho hwee koraa, enti enni sɛ yegyae yɛn ho ma nneɛma bunkam yɛn so. Yehowa ne ne honhom ne Kristofo asafo no bɛboa yɛn ma yɛatumi agyina huammɔdi ne akomatusɛm biara ano na yɛakɔ so asom no. Bible ka sɛ “tumi a ɛboro onipa de so” no yɛ Onyankopɔn dea, ɛnyɛ yɛn dea.—2 Kor. 4:7-10.\n13 Bere a Paulo rehyɛ nna a edi akyiri no ho nkɔm no, ofii ase sɛ, “hu eyi.” Saa asɛm no si so dua sɛ ke ara ne ke nkɔmhyɛ no bɛbam. Yenim sɛ wiase bɔne yi bɛkɔ so ara asɛe na aporɔw atete kosi sɛ Yehowa beyi afi hɔ koraa. Abakɔsɛm ama yɛahu sɛ ɔman bi abrabɔ porɔw a, na ɔman no ahwease ara na adu no. Ɛnnɛ, yɛhwɛ wiase mũ no nyinaa a, yehu sɛ ɔbrasɛe a ɛkɔɔ twi kɔɔ brɛman nyinaa nnipa yɛ bi. Nokwasɛm ne sɛ ne sɛso mmae da wɔ abakɔsɛm mu. Ebia nnipa pii mfa eyi nyɛ asɛm, nanso sɛ yɛhwɛ sɛnea nneɛma asɛe fi 1914 reba a, ɛsɛ sɛ ɛma yenya ahotoso paa sɛ ɛrenkyɛ koraa Onyankopɔn Ahenni de wiase bɔne yi bɛba awiei.\nAWO NTOATOASO YI RENTWAM\n14-16. Dɛn ne ade a ɛto abiɛsa a ɛma yehu sɛ Onyankopɔn Ahenni ‘bɛba’ nnansa yi ara?\n14 Nneɛma bi akɔ so wɔ Onyankopɔn nkurɔfo mu, na eyi ma yehu ade a ɛto so abiɛsa nti a ɛsɛ sɛ yenya ahotoso sɛ awiei no abɛn. Ɛho nhwɛso ni: Ansa na wɔde Onyankopɔn Ahenni no resi hɔ wɔ soro no, na anokwafo bi a wɔasra wɔn de nsi resom Onyankopɔn. Ná wɔrehwɛ kwan sɛ nneɛma bi bɛkɔ so 1914, nanso bere a amma saa no dɛn na wɔyɛe? Wɔn mu dodow no ara kɔɔ so dii Yehowa nokware, na wogyinaa sɔhwɛ ne ɔtaa ano pintinn. Saa Kristofo a wɔasra wɔn yi adi nokware akosi owu mu.\n15 Bere a Yesu rehyɛ nkɔm afa nneɛma nhyehyɛe yi awiei ho no, ɔkae sɛ: “Awo ntoatoaso yi rentwam da kosi sɛ eyinom nyinaa bɛba mu.” (Monkenkan Mateo 24:33-35.) Yenim sɛ bere a Yesu kaa “awo ntoatoaso yi” ho asɛm no, na ɔrekyerɛ Kristofo akuw abien a wɔasra wɔn. Afe 1914 no, na kuw a edi kan no mufo wɔ hɔ, na wohui sɛ Kristo afi ase redi Hene saa afe no. Saa kuw no mufo yɛ Onyankopɔn mma a wɔde honhom sraa wɔn ansa na 1914 reba anaasɛ wɔsraa wɔn saa afe no mu.—Rom. 8:14-17.\n16 Kuw a ɛto so abien no nso ka “awo ntoatoaso yi” ho. Saafo no yɛ Kristofo a wɔasra wɔn a wɔbɛtoo kuw a edi kan no mufo. Bere a kuw a edi kan no mufo bi da so ara wɔ asase so no na wɔde honhom kronkron sraa kuw a ɛto so abien no mufo. Eyi kyerɛ sɛ ɛnyɛ obiara a wɔasra no na ɔka “awo ntoatoaso” a Yesu kaa ho asɛm no ho. Ɛnnɛ, kuw a ɛto so abien no mufo mfe akɔ anim paa. Nanso Yesu asɛm a ɛwɔ Mateo 24:34 no ma yɛn awerɛhyem sɛ “saa awo ntoatoaso yi rentwam” kosi sɛ ahohiahia kɛse no befi ase. Eyi kyerɛ sɛ wɔn mu bi de wɔn ani behu ahohiahia kɛse no mfiase. Ɛsɛ sɛ saa asɛm yi nso ma yenya ahotoso sɛ ɛrenkyɛ koraa Onyankopɔn Ahenni no so Hene bɛkeka ne ho na wasɛe abɔnefo nyinaa na ɔde wiase foforo adom treneefo.—2 Pet. 3:13.\nKRISTO BEWIE NE NKONIMDI NNANSA YI ARA\n17. Sɛ yɛhwɛ nneɛma abiɛsa a yɛasusuw ho yi a, dɛn na yebetumi aka wɔ ho?\n17 Sɛ yɛhwɛ nneɛma abiɛsa a yɛasusuw ho yi a, dɛn na yebetumi aka wɔ ho? Yesu kae sɛ yennim da ne dɔn pɔtee no, na ɛnyɛ ade a yebehu nso. (Mat. 24:36; 25:13) Nanso Paulo kae sɛ “bere no” deɛ yenim. (Monkenkan Romafo 13:11.) “Bere no” ne nna a edi akyiri no, na saa bere no mu ara na yɛte. Sɛ yegye bere susuw Bible nkɔmhyɛ ho na yehu nea Yehowa Nyankopɔn ne Yesu Kristo reyɛ nnɛ a, ɛnyɛ obi na ɔbɛka akyerɛ yɛn sɛ wiase bɔne yi awiei adu ara ne sa.\n18. Wɔn a wɔmpɛ sɛ wobegye Onyankopɔn Ahenni atom no, dɛn na ɛbɛto wɔn?\n18 Ɛnnɛ, Yesu Kristo te ɔpɔnkɔ fitaa so redi nkonim. Wɔn a wɔapirim wɔn koma a wɔmpɛ sɛ wogye ne tumidi tom no begye wɔn ani so nnansa yi ara; wobehu sɛ wɔadi mfomso kɛse. Wɔrentumi nguan atemmu a ɛreba wɔn so no da. Saa bere no so a, wɔbɛbɔ abubuo sɛ: “Hena na obetumi agyina?” (Adi. 6:15-17) Adiyisɛm ti 7 yi saa asɛmmisa no ano. Ɛma yehu sɛ saa bere no, wɔn a wɔasra wɔn ne wɔn a wɔwɔ anidaso sɛ wɔbɛtena asase so no ‘begyina’ efisɛ Onyankopɔn gye wɔn tom. Afei, nguan foforo no mu “nnipakuw kɛse” no betwa ahohiahia kɛse no akɔ Onyankopɔn wiase foforo no mu.—Adi. 7:9, 13-15.\n19. Seesei a wunim sɛ ɛrenkyɛ awiei no bɛba no, dɛn na worehwɛ kwan?\n19 Sɛ yɛhwɛ sɛnea Bible nkɔmhyɛ rebam wɔ yɛn bere yi so na yegye bere dwinnwen ho a, ɛbɛhyɛ yɛn den na Satan wiase no amfa ne nnaadaasɛm antwetwe yɛn. Afei nso ɛbɛboa yɛn ma yɛahu nea nsɛm a ɛresisi wɔ wiase no kyerɛ ankasa. Aka kakraa bi Kristo bewie ne nkonimdi korakora na wasɛe wiase bɔne no wɔ Harmagedon ko no mu. (Adi. 19:11, 19-21) Hwɛ sɛnea yɛn ani begye saa bere no!—Adi. 20:1-3, 6; 21:3, 4.\nShare Share “W’ahenni Mmra”—Ɛnde, Bere Bɛn?\nShare Share ƆWƐN-ABAN—NEA ADESUA NSƐM WOM January 2014


2 Kronieken 18 HTB – 2 Beresosɛm 18 AKCB | Biblica\n2 Kronieken 18 HTB – 2 Beresosɛm 18 AKCB\n1Yehosafat yɛɛ ɔdefo a na nʼanuonyam nso korɔn. Ɔhyehyɛ maa ne babarima waree Israelhene Ahab babea.18.1 Ɛha na wɔka Yehosafat nhyira ne ahonya a onya fii ne nokwaredi mu ho asɛm. Wɔka ananafo nkabomdi a ɔnam aware a ɔne Ɔhene Ahab yɛe a na odiyifo no mpɛ ho asɛm (19.2-3). Saa Ahab babea Atalia aware yi, anka ɛrema wɔatɔre Dawid anato no ase. (22.10–23.21). 2Mfe kakraa bi akyi no, ɔkɔɔ Samaria kɔsraa Ahab. Ahab too pon kɛse bi maa ɔne ne mpanyimfo. Wokunkum nguan ne anantwi bebree de too pon no. Na Ahab srɛɛ Yehosafat sɛ ɔmmɛboa no, na ɔnkɔko ntia Ramot-Gilead. 3Ahab bisaa no se, “Wobɛboa me na mako atia Ramot-Gilead ana?” Na Yehosafat bua se, “Me ne wo yɛ pɛ na me nkurɔfo te sɛ wo nkurɔfo, Yɛbɛboa wo, ama woako.”\n4Na Yehosafat ka kaa ho se, “Nea edi kan no, ma yemmisa Awurade hɔ afotu.”\n5Enti ɔhene Ahab frɛɛ nʼadiyifo a wɔn dodow bɛyɛ ahannan no nyinaa, bisaa wɔn se, “Menkɔko ntia Ramot Gilead anaa mennkɔ?”\n6Nanso Yehosafat bisae se, “Enti Awurade odiyifo biara nso nni ha? Anka mepɛ sɛ mibisa no saa asɛm koro no ara.”\n7Ɔhene Ahab buae se, “Ɔbaako da so wɔ ha nanso, mikyi no. Ɔnhyɛ nkɔm biara sɛ nsɛm a enye na ɔka kyerɛ me. Ne din de Mikaia. Imla babarima ne no.”\nYehosafat kae se, “Nkasa saa. Ma yentie asɛm a ɔwɔ ka.”\n8Enti Israelhene frɛɛ ne mpanyimfo no baako ka kyerɛɛ no se, “Yɛ ntɛm kɔfrɛ Imla babarima Mikaia brɛ me.”\n9Israelhene Ahab ne Yudahene Yehosafat hyɛɛ wɔn ahemfo ntade, tenaa wɔn ahengua mu wɔ apongua a ɛbɛn Samaria kwan no ano. Saa bere no, na Ahab adiyifo no rehyɛ nkɔm wɔ wɔn anim. 10Na wɔn mu baako a ɔyɛ Kenaana babarima Sedekia de nnade yɛɛ mmɛn, na ɔdaa no adi se, “Sɛnea Awurade se ni: Mode saa mmɛn yi bɛwowɔ Aramfo yi ama wɔawuwu!”\n11Adiyifo a wɔwɔ hɔ no nyinaa penee so kae se, “Yiw, monkɔ Ramot-Gilead, na munkodi nkonim, efisɛ Awurade bɛma moadi nkonim.”\n12Ɔbɔfo a ɔkɔfrɛɛ Mikaia no ka kyerɛɛ no se, “Hwɛ, adiyifo no nyinaa hyɛ ɔhene no bɔ sɛ obedi nkonim. Hwɛ sɛ wone wɔn bɛyɛ adwene, na hyɛ nkonimdi ho bɔ.”\n13Nanso Mikaia buae se, “Sɛ Awurade te ase yi, nea me Nyankopɔn aka akyerɛ me sɛ menka no, ɛno na mɛka.”\n14Bere a Mikaia beduu ɔhene Ahab anim no, obisaa no se, “Mikaia, yɛnkɔko ntia Ramot-Gilead anaa yɛnkɔ?”\nMikaia buae se, “Monkɔko! Ɛbɛyɛ nkonimdi a ɛho wɔ nyam.”\n15Ɔhene amma nʼano ansi, na obuaa no se, “Mpɛn ahe na menka nkyerɛ wo se, sɛ worekasa ama Awurade a, ka nokwasɛm?”\n16Na Mikaia ka kyerɛɛ no se, “Anisoadehu mu no, mihuu sɛ Israel nyinaa abɔ apete wɔ mmepɔw no so sɛ nguan a wonni hwɛfo. Na Awurade kae se, ‘Wɔakum wɔn wura. Fa wɔn kɔ fie asomdwoe mu.’ ”\n17Israelhene ka kyerɛɛ Yehosafat se, “Manka saa ankyerɛ wo ana? Da biara saa na ɔyɛ. Ɔnhyɛ nkɔm pa biara sɛ atoro nkɔm na ɔhyɛ fa me ho.”\n18Mikaia toaa so se, “Tie nea Awurade ka. Mihuu Awurade sɛ ɔte nʼahengua so a ne ɔsorofo asraafo nyinaa atwa ne ho ahyia wɔ ne nifa ne ne benkum so. 19Na Awurade bisae se, ‘Hena na obetumi adaadaa Israelhene Ahab ama wakotu Ramot-Gilead so sa na wɔakum no wɔ hɔ?’\n“Adwenkyerɛ bebree baa ho, 20kosii sɛ ne koraa no, honhom bi bɛnee Awurade kae se, ‘Metumi ayɛ!’ ”\nAwurade bisae se, “ ‘Ɔkwan bɛn so na wobɛfa ayɛ eyi.’ ”\n21Na honhom no buae se, “Mɛkɔ akɔdaadaa Ahab adiyifo, ama wɔadi atoro.”\n22“Enti woahu sɛ Awurade de nkontompo honhom ahyɛ wʼadiyifo no anom. Awurade adwene sɛ ɔde amanehunu bɛba wo so.”\n23Na Kenaana babarima Sedekia kɔɔ Mikaia so, kɔbɔɔ no sotɔre bisae se, “Da bɛn na Awurade honhom fii me so bɛkasa kyerɛɛ wo?”\n24Na Mikaia buae se, “Ɛrenkyɛ biara, wubehu nokware no, bere a wubeguan akɔtetɛw kokoa mu dan bi mu.”\n25Israelhene Ahab hyɛe se, “Monkyere Mikaia, na momfa no nkɔma Amon a ɔyɛ kurow no mu amrado, na momfa no nkɔ me babarima Yoas nkyɛn. 26Monka saa asɛm a efi ɔhene nkyɛn yi nkyerɛ wɔn se, ‘Fa saa ɔbarima yi to afiase. Mommma no aduan biara sɛ brodo ne nsu, kosi sɛ mefi akono bɛba asomdwoe mu.’ ”\n27Nanso Mikaia buae se, “Sɛ wosan ba asomdwoe mu a, na ɛkyerɛ sɛ, Awurade amfa me so ankasa.” Na ɔka kyerɛɛ wɔn a wogyinagyina hɔ, atwa ne ho ahyia no se, “Saa asɛm a maka yi, monhyɛ no nsow.”\n28Enti Israelhene ne Yudahene Yehosafat dii wɔn asraafo anim, tuu Ramot-Gilead so sa. 29Afei, ɔhene Ahab ka kyerɛɛ Yehosafat se, “Yɛrekɔ ɔko yi, mɛsakra me ho sɛnea obiara nhu me, nanso wo de, wobɛhyɛ wʼahentade.” Enti Ahab sesaa ne ho, na wɔkɔɔ ɔko no.\n30Saa bere no, na Aramhene aka akyerɛ ne nteaseɛnamkafo no se, “Monkɔtow nhyɛ Israelhene nko ara so.” 31Enti bere a Aramhene nteaseɛnamkafo no huu Yehosafat sɛ ɔhyɛ nʼahentade no, wɔtaa no. Wɔteɛteɛɛ mu se, “Israelhene no ne no.” Nanso, Yehosafat teɛɛ mu frɛɛ Awurade sɛ ommegye no nkwa. Na Awurade yii nkurɔfo no ani fii ne so, de gyee no nkwa. 32Bere a nteaseɛnamkafo no huu sɛ ɔnyɛ Israelhene no, wogyaee no taa.\n33Na Aram sraani bi de anibiannaso totow nʼagyan guu Israel asraafo no mu, maa bɛmma no bi kɔwɔɔ Israelhene nkatabo ahyiae wɔ ne mmotuam. Ahab teɛɛ mu kyerɛɛ nteaseɛnamkafo no se, “Momfa me mfi ha, na wɔapira me pira bɔne.” 34Ɔko no kɔɔ so da mu no nyinaa. Ahab kotwerii ne teaseɛnam mu a nʼani kyerɛ Aramfo no de kosii anwummere. Na ɛyɛɛ sɛnea owia rekɔtɔ no, owui.\nAKCB : 2 Beresosɛm 18


Yesu Saa Akwatafo Du Yareɛ (Luka 17) | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitonga (Malawi) Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nYESU SAA AKWATAFO DU YAREƐ\nBere a Sanhedrin no yɛɛ sɛ wɔbɛkum Yesu a anyɛ yie no, ɔfirii hɔ kɔɔ Efraim. Ná Efraim wɔ Yerusalem atifi. Ɔne n’asuafo no tenaa hɔ; ɛhɔ deɛ na n’atamfo no nni hɔ. (Yohane 11:54) Nanso na Yesu bere a aka sua, efisɛ na afe 33 Twam afahyɛ no rebɛn, enti ankyɛ na ɔfirii hɔ kɔtoaa n’adwuma so. Ɔde n’ani kyerɛɛ atifi fam kɔfaa Samaria kɔɔ Galilea. Ɔrekɔ hɔ yi, na ɔrenkɔ hɔ bio na wawu.\nBere a Yesu hyɛɛ n’akwantu ase a ɔfiri kuro baako so rekɔ kuro foforo so no, ɔhyiaa akwatafo du bi. Kwata wɔ hɔ yi, sɛ ɛyɛ obi a, ɛtumi wewe nipadua no fa bi te sɛ nsa, ɛnan, ne aso. (Numeri 12:10-12) Tete no, na Onyankopɔn Mmara kyerɛ sɛ kwata yɛ obi a, ɛnsɛ sɛ ɔba nnipa mu na sɛ obi rebɛn no nso a, ɛsɛ sɛ ɔteɛteɛm sɛ, “Me ho nte, me ho nte!”—Leviticus 13:45, 46.\nWei nti, akwatafo no ammɛn Yesu, na mmom wɔteɛɛm kaa sɛ: “Yesu, Ɔkyerɛkyerɛfoɔ, hu yɛn mmɔbɔ!” Yesu huu akwatafo no, ɔka kyerɛɛ wɔn sɛ: “Monkɔ na momfa mo ho nkɔkyerɛ asɔfoɔ no.” (Luka 17:13, 14) Nea Yesu yɛe yi kyerɛ sɛ ɔdi Onyankopɔn Mmara so paa, efisɛ asɔfo nko ara na na Mmara no ma kwan sɛ wɔhwɛ sɛ wɔn a wɔyare kwata no ho ate, na afei deɛ wɔbɛtumi aba nnipa mu.—Leviticus 13:9-17.\nNá akwatafo du no wɔ gyidi paa sɛ Yesu bɛtumi asa wɔn yareɛ. Enti bere a wɔnnyaa ayaresa mpo no, wɔsii so kɔɔ asɔfo no hɔ sɛnea Yesu kae no. Ampa-ne-ampa ara, wɔnam kwan so rekɔ no, wɔhuu sɛ kwata no atu ayera! Gyidi a wɔnyaa wɔ Yesu mu no anyɛ kwa.\nAkwatafo no baako san n’akyi baa Yesu nkyɛn, nanso nkron a aka no kɔɔ wɔn baabi. Nea ɔsan baa Yesu nkyɛn no, na ɔyɛ Samariani. Adɛn nti na ɔsan bae? N’ani sɔɔ nea Yesu yɛ maa no no. Enti ɔde “nne kɛseɛ hyɛɛ Onyankopɔn animuonyam,” efisɛ ɔhuu sɛ Onyankopɔn na ama wanya ayaresa. (Luka 17:15) Ɔbɛduu Yesu nkyɛn no, ɔhwee ne nan ase daa no ase.\nYesu bisaa nnipa a wɔwɔ hɔ no sɛ: “Ɛnyɛ du na wɔn ho firiiɛ? Na nkron a aka no wɔ he? Enti wɔanhunu wɔn mu biara a wasan n’akyi de animuonyam rebrɛ Onyankopɔn sɛ ɔbarima a ɔfiri ɔman foforɔ mu yi?” Ɛnna Yesu ka kyerɛɛ Samariani no sɛ: “Sɔre na kɔ; wo gyidie ama wo ho asan wo.”—Luka 17:17-19.\nAkwatafo du a Yesu saa wɔn yareɛ no, na ɛkyerɛ sɛ Yehowa Nyankopɔn taa Yesu akyi. Nea ɔsan bae no deɛ, yɛbɛtumi aka sɛ ɛnyɛ ayaresa nko ara na ɔnyae, na mmom na wasi nkwa kwan no so. Ɛnnɛ deɛ, Onyankopɔn mfa Yesu so nyɛ anwonwade nsa nkurɔfo yareɛ. Nanso sɛ yɛnya Yesu mu gyidi a, ɛbɛma yɛasi nkwa kwan no so, kyerɛ sɛ, yɛbɛnya daa nkwa. Yɛn nso, nea Onyankopɔn reyɛ ama yɛn no, yɛn ani sɔ te sɛ Samariani no anaa?\nBere a Sanhedrin no yɛɛ sɛ wɔbɛkum Yesu a wɔannya no no, ɛhe na Yesu kɔe?\nAdɛn nti na akwatafo du no amma nnipa mu? Dɛn nti na Yesu ka kyerɛɛ wɔn sɛ wɔnkɔhu asɔfo no?\nDɛn na yɛbɛtumi asua afiri Samariani a ɔbɛdaa ase no asɛm no mu?


Onyankopɔn Te Sɛn? | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Latvian Lingala Lithuanian Luganda Luo Macedonian Malagasy Malay Malayalam Maltese Marathi Maya Moore Nepali Norwegian Nyaneka Nzema Otetela Papiamento (Aruba) Persian Polish Portuguese Punjabi Quechua (Bolivia) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nOnyankopɔn yɛ honhom, na yɛrentumi mfa yɛn ani nhu no. Ɔsoro ne asase ne nneɛma a ɛwɔ nkwa mu nyinaa, ɔno na ɔbɔe. Onyankopɔn de, ɛnyɛ obi na ɔbɔɔ no; onni mfiase. (Dwom 90:2) Onyankopɔn pɛ sɛ nkurɔfo hwehwɛ no na wohu ne ho nokwasɛm.—Kenkan Asomafo Nnwuma 17:24-27.\nOnyankopɔn yɛ obi ankasa a ɔwɔ din, na sɛ yedwinnwen nneɛma a wayɛ ho a, yebetumi ahu ne suban kakra. (Romafo 1:20) Nanso yebetumi ahu Onyankopɔn yiye paa a, gye sɛ yesua n’Asɛm Bible. Ɛma yehu Onyankopɔn yiye, na yehu sɛ ɔyɛ ɔdɔ Nyankopɔn.—Kenkan Dwom 103:7-10.\nSɛn na Onyankopɔn te nka wɔ nsisi ho?\nYɛn Bɔfo Yehowa kyi nsisi, na ne suban no bi na ɔde bɔɔ nnipa. (Deuteronomium 25:16) Ɛno nti na yɛn mu pii kyi nsisi no. Nsisi a ɛwɔ wiase no mfi Onyankopɔn. Onyankopɔn bɔɔ nnipa no, ɔde wɔn pɛ maa wɔn. Nanso nea ɛyɛ yaw ne sɛ, nnipa amfa anyɛ adepa; wɔde sisi wɔn yɔnko nnipa, na ɛma Yehowa di awerɛhow ne komam.—Kenkan Genesis 6:5, 6; Deuteronomium 32:4, 5.\nYehowa dɔ atɛntrenee, na ɔrenhwɛ mma nsisi nkɔ so saa daa. (Dwom 37:28, 29) Bible hyɛ bɔ sɛ ɛrenkyɛ Onyankopɔn beyi nsisi nyinaa afi hɔ.—Kenkan 2 Petro 3:7-9, 13.\nBible hyɛ bɔ sɛ ɛrenkyɛ Onyankopɔn beyi nsisi afi hɔ ama obiara ho atɔ no


Nnipadɔm Gye Yehowa Som Tom\nƆwɛn-Aban—Nea Adesua Nsɛm Wom | September 15, 2005\n‘Me Mmoa Fi Yehowa’\nBIBLE no ka too hɔ sɛ yɛn nna yi mu no, nnipa befi aman nyinaa mu aba Yehowa som a ɛkorɔn no mu. Ɛho nhwɛso ne sɛ, Yehowa Nyankopɔn nam odiyifo Hagai so kae sɛ: “Mɛwosow amanaman nyinaa, na amanaman nyinaa ade a wɔpɛ bɛba, na mede anuonyam mɛhyɛ ofi yi ma.” (Hagai 2:7) Yesaia ne Mika nso hyɛɛ nkɔm sɛ yɛn mmere yi mu—“nna a edi akyiri no”—aman ne nkurɔfo bɛsom Yehowa wɔ ne kwan so.—Yesaia 2:2-4; Mika 4:1-4.\nƐnnɛ saa nkɔmhyɛ yi rebam ampa? Ma yɛnhwehwɛ nokwasɛm no mu nhwɛ. Mfe du a atwam yi nko ara mu no, nnipa foforo bɛboro 3,110,000 na wɔahyira wɔn ho so ama Yehowa wɔ aman bɛboro 230 mu. Nokwarem no, Yehowa Adansefo 10 biara a wɔresom seesei wɔ wiase nyinaa no mu 6 bɔɔ asu wɔ mfe du a atwam yi mu. Sɛ yekyem pɛpɛɛpɛ a, wɔ 2004 mu no, simma abien biara na Onyankopɔn somfo foforo baako a wahyira ne ho so bɛka Kristofo asafo no ho! *\nSɛnea esii wɔ afeha a edi kan no mu no, ɛnnɛ nso ‘nnipa pii abɛyɛ gyidifo adan aba Awurade nkyɛn.’ Ɛwom sɛ nnipa a wɔredɔɔso no nko ara nkyerɛ sɛ Onyankopɔn nhyira wɔ yɛn so de, nanso edi adanse sɛ “Yehowa nsa” wɔ ne nkurɔfo so. (Asomafo Nnwuma 11:21) Dɛn na ɛka nnipa ɔpepem pii ma wɔbɛsom Yehowa? Na saa nkɔso yi ka wo dɛn?\nƐtwetwe Nnipa Komapafo\nYesu kaa no pen sɛ: “Obiara ntumi mma me nkyɛn gye sɛ Agya a ɔsomaa me no twe no.” (Yohane 6:44) Ne nyinaa mu no, Yehowa na ɔtwetwe nnipa a “wɔpɛ daa nkwa.” (Asomafo Nnwuma 13:48) Onyankopɔn honhom betumi akanyan nnipa ma wɔapɛ wɔn honhom mu ahiade akyi kwan. (Mateo 5:3) Obi ahonim a ebu no fɔ, anidaso a obi ani bere rehwehwɛ, anaa asɛnkɛse a ɛto obi tumi ka nnipa ma wɔhwehwɛ Onyankopɔn na wosua n’atirimpɔw ma adesamma no ho nsɛm.—Marko 7:26-30; Luka 19:2-10.\nEsiane sɛ Bible nkyerɛkyerɛ adwuma a Kristofo asafo no reyɛ no boa nnipa bebree ma wonya nsɛmmisa a ɛhaw wɔn ho mmuae nti, ɛtwetwe wɔn ma wɔbɛsom Yehowa.\n“Sɛ Onyankopɔn bi wɔ hɔ a, adɛn nti na wobu nnipa ntɛnkyia?” Eyi ne asɛmmisa a na ɛkyere Davide a na ɔtɔn nnubɔne wɔ Italy no adwene. Na n’ani nnye nyamesom ho, nanso akyinnyegye nti na obisaa saa asɛm no. Ɔka sɛ: “Manhwɛ kwan sɛ menya mmuae a ntease wom a ɛtɔ asom. Nanso Ɔdansefo a ɔne me kasae no wɔ abotare paa. Ɔde Bible no mu nsɛm foaa nea na ɔreka no so. Saa nkɔmmɔbɔ no kaa me yiye.” Ɛnnɛ Davide asesa ne suban resom Yehowa.\nEbinom nso wɔ hɔ a, asetra mu ntease ne atirimpɔw a na wɔrehwehwɛ no na ɛde wɔn baa Yehowa ahyehyɛde no fã a ɛwɔ asase so no mu. Adwenem yaresafo bi a ɔwɔ Zagreb, wɔ Croatia de ne nkate mu haw kɔɔ ne yɔnko yaresafo bi a wagye din nkyɛn. Nea ɛyɛɛ ɔbea yi nwonwa ne sɛ, ɔyaresafo no de Yehowa Adansefo adwumayɛbea a ɛwɔ Zagreb no telefon nɔma ne Ɔdansefo bi a onim no din maa no. Afei ɔka kyerɛɛ no sɛ: “Hwɛ, migye di sɛ saa nkurɔfo yi betumi aboa wo. Sɛ mede wo kɔ asɔre a, ahoni a nkwa nni mu nko ara na wubehu—obiara nkasa na wonnim hwee. Minnye nni sɛ asɔre no betumi aboa wo. Mede ayarefo binom akɔma Yehowa Adansefo na migye di sɛ ɛno na eye paa ma wo nso.” Onua bi ne ne yere penee so kɔsraa no ne no fii Bible adesua ase. Adapɛn kakraa bi akyi no, saa adwenem yaresafo no de anigye kae sɛ Onyankopɔn atirimpɔw a wabehu no ama wanya atirimpɔw wɔ n’asetra mu.—Ɔsɛnkafo 12:13.\nNnipa pii abehu sɛ, sɛ asɛnkɛse bi to wɔn a, Bible mu nokware no nko ara na etumi kyekye wɔn werɛ. Abarimaa bi a wadi mfe ason fi ne sukuu dan atifi bɛhwee fam wui wɔ Greece. Abosome bi akyi no, Adansefo baanu hyiaa ne maame na wɔbɔɔ mmɔden sɛ wɔde owusɔre ho anidaso no bɛkyekye ne werɛ. (Yohane 5:28, 29) Ɛhɔ na awuraa no tuee su mu. Anuanom mmea no bisaa no sɛ: “Sɛ wopɛ sɛ wuhu Bible no mu nsɛm pii a, bere bɛn na yɛmmɛsra wo?” Obuae sɛ: “Seesei ara.” Ɔbea no de wɔn kɔɔ ne fie ma wofii Bible adesua ase. Ɛnnɛ n’abusua nyinaa resom Yehowa.\nNsɛm a ɛtete saa rekɔ so wɔ wiase mmaa nyinaa. Yehowa reboaboa amanaman no mu nokware asomfo dɔm kɛse ano na ɔretete wɔn. Saa kuw a wofi amanaman mu yi de anigye hwɛ kwan sɛ wobefi nneɛma nhyehyɛe bɔne yi awiei a ɛreba no mu afi na wɔakɔtra wiase foforo a trenee wɔ mu no mu.—2 Petro 3:13.\nYehowa nhyira nti, anoboaboa adwuma a ebi mmaa da yi rekɔ n’awiei nkonimdi mu. Biribiara rentumi nsi no kwan. (Yesaia 55:10, 11; Mateo 24:3, 14) Wode mmɔdenbɔ reyɛ Ahenni asɛnka adwuma yi bi? Sɛ saa na ɛte a, ɛnde wubetumi de ahotoso ahwɛ kwan sɛ Onyankopɔn bɛboa wo. Wubetumi aka odwontofo no asɛm yi bi: ‘Me mmoa fi Yehowa.’—Dwom 121:2.\n^ nky. 4 Hwɛ 2005 Calendar of Jehovah’s Witnesses, September/October.\n[Asɛm a wɔafa aka wɔ kratafa 9]\n“Obiara ntumi mma me nkyɛn gye sɛ Agya a ɔsomaa me no twe no.”—YOHANE 6:44\n[Adaka wɔ kratafa 8]\nHENA NA WAMA NKƆANIM YI ABA?\n‘Sɛ Yehowa ansi dan no a, wɔn a wosi yɛ ho adwuma kwa.’—Dwom 127:1.\n“Onyankopɔn na ɔma enyinii; enti ɛnyɛ nea odua na ɔyɛ biribi na ɛnyɛ nea ogugu so nsu nso, na mmom Onyankopɔn a ɔma enyin no.”—1 Korintofo 3:6, 7.\nShare Share Nnipadɔm Gye Yehowa Som Tom\nw05 9/15 kr. 8-9\nƆyɛ Onyame Anaa Onipa?\nNá Hena Ne Pontio Pilato?\n‘Yehowa Suro Ɛno Ne Nyansa’\nNantew Gyidi Mu, Ɛnyɛ Nea Wuhu Mu!\nKɔ So Nantew Sɛnea Yesu Kristo Nantewee No\nKo Tia Nsusuwii Bɔne!\nSɛnea Afoforo Hu Yɛn Ɛho Hia?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 15, 2005\nShare Share ƆWƐN-ABAN—NEA ADESUA NSƐM WOM September 15, 2005\nƆWƐN-ABAN—NEA ADESUA NSƐM WOM September 15, 2005


Начало 36 CARSA - 1 Mose 36 ASCB\n1Yeinom ne Esau a wɔfrɛ no Edom no asefoɔ.\n2Esau waree Kanaanfoɔ mmaa baasa. Wɔn din de Ada a ɔyɛ Hetini Elon babaa, Ana babaa Oholibama a ɔsane yɛ Hewini Sibeon nana ne 3Basmat a ɔyɛ Ismael babaa na ɔyɛ Nebaiot nuabaa.\n4Ada woo Elifas maa Esau. Basmat woo Reuel. 5Oholibama nso woo Yeus, Yalam ne Kora. Saa nnipa a wɔabobɔ wɔn din yi ne mmammarima a Esau yerenom baasa no wowoo wɔn maa no wɔ Kanaan asase so no.\n6Esau faa ne yerenom, ne mmammarima, ne mmammaa, ne fiefoɔ nyinaa, ne nyɛmmoa ne mmoa a aka nyinaa ne nʼagyapadeɛ biara a ɔbrɛ nyaa no wɔ Kanaan asase so nyinaa, tu firii ne nua Yakob nkyɛn, kɔɔ asase bi so akyirikyiri. 7Ɛfiri sɛ, na wɔn ahonyadeɛ no dɔɔso sɛ ɔne ne nua Yakob bɛtumi atena faako. Na wɔn mmoa dodoɔ enti, wɔn baanu no nsene asase a wɔte so no so. 8Ɛno enti, Esau a wɔfrɛ no Edom no kɔbɔɔ nʼatenaeɛ wɔ Seir bepɔ so.\n9Yeinom ne Esau a ɔyɛ Edomfoɔ agya no asefoɔ a wɔwoo wɔn maa no ɛberɛ a na ɔwɔ Seir bepɔ so no.\n10Esau mmammarima no din na ɛdidi so yi:\nElifas, a ɔyɛ Esau yere panin Ada babarima ne Reuel a ɔyɛ Basmat babarima.\n11Elifas nso mmammarima din na ɛdidi so yi:\nTeman, Omar, Sefo, Gatam ne Kenas. 12Na Esau babarima Elifas nso wɔ mpena bi a ne din de Timna a ɔne no woo ba a wɔfrɛ no Amalek. Edin a wɔabobɔ yi yɛ Esau yere Ada nananom.\n13Reuel mmammarima din na ɛdidi so yi:\nNahat, Serah, Sama ne Misa. Saa edin a wɔabobɔ yi yɛ Esau yere Basmat nso nananom.\n14Esau yere Oholibama a ɔyɛ Ana babaa, na ɔsane yɛ Sibeon nana no mmammarima a ɔwoo wɔn maa Esau no ne yeinom:\n15Yeinom ne Esau asefoɔ no mu atitire:\nElifas a ɔyɛ Esau abakan no nso mmammarima din na ɛdidi so yi:\nAtitire Teman, Omar, Sefo, Kenas, 16Kora, Gatam ne Amalek. Saa edin a wɔabobɔ yi ne Elifas a ɔyɛ Esau abakan no asefoɔ atitire a wɔwowoo wɔn wɔ Edom asase so. Na saa atitire yi yɛ Ada nananom.\n17Esau babarima Reuel mmammarima din na ɛdidi so yi:\nOtitire Nahat, Otitire Serah, Otitire Sama ne Otitire Misa. Saa edin a wɔabobɔ yi ne Ruel a ɔyɛ Esau ba a ɔtɔ so mmienu no nnipa atitire a wɔwoo wɔn wɔ Edom asase so. Na wɔyɛ Esau yere Basmat nananom.\n18Esau yere Oholibama mmammarima din na ɛdidi so yi:\nOtitire Yeus, Otitire Yalam ne Otitire Kora. Saa edin a wɔabobɔ yi ne Esau yere Oholibama a ɔyɛ Ana babaa no asefoɔ nnipa atitire no.\n19Saa edin a wɔabobɔ yi ne Esau a ɔno ara ne Edom no mmammarima. Wɔn ara nso na wɔyɛ wɔn nnipa atitire no.\n20Yeinom ne Horini Seir mmammarima a na saa ɛberɛ no wɔtete Seir asase so no:\nLotan, Sobal, Sibeon, Ana, 21Dison, Eser ne Disan. Saa nnipa a wɔabobɔ wɔn din yi ne Horini Seir mmammarima a na wɔtete Edom asase so no nnipa atitire no.\n22Lotan mmammarima ne yeinom:\nHori ne Homam. Na Timna yɛ Lotan nuabaa.\n23Sobal nso mmammarima ne yeinom:\n24Na yeinom ne Sibeon mmammarima:\nAya ne Ana. Saa Ana yi ne abarimaa a, ɛberɛ bi ɔde nʼagya Sibeon mfunumu kɔɔ adidi wɔ ɛserɛ no so a ɔkɔhunuu asuo aniwa bi a na nsuohyeɛ firi mu ba no.\n25Ana mma nie:\nDison ne Oholibama a ɔyɛ Ana babaa no.\n26Dison mmammarima nie:\n27Eser mmammarima ne yeinom:\n28Yeinom ne Disan mma:\n29Yeinom ne Horifoɔ nnipa atitire:\nLotan, Sobal, Sibeon, Ana, 30Dison, Eser ne Disan.\nSaa nnipa a wɔabobɔ wɔn din yi ne Horifoɔ nnipa atitire a ɛberɛ a na wɔwɔ Seir asase so no, wɔdii wɔn mmusua no so.\n31Yeinom ne nnipa a wɔdii ɛkan dii ɔhene wɔ Edom asase so ansa na Israelni biara rebɛdi Israel mma so ɔhene:\n32Bela a ɔyɛ Beor babarima bɛdii ɔhene wɔ Edom asase so. Na nʼahenkuro din de Dinhaba.\n33Na Bela wuiɛ no, Serah babarima Yobab a ɔfiri Bosra bɛdii nʼadeɛ sɛ ɔhene.\n34Na Yobab wuiɛ no, Husam a ɔfiri Teman asase so bɛdii nʼadeɛ sɛ ɔhene.\n35Husam wuo akyiri Hadad a ɔyɛ Bedad babarima a ɔkɔdii Midian so nkonim wɔ Moab asase so no na ɔdii nʼadeɛ sɛ ɔhempɔn. Wɔtoo nʼahenkuro no edin Hawit.\n36Hadad wuiɛ no, Samla a ɔfiri Masreka kuropɔn mu bɛyɛɛ ɔhene.\n37Samla wuiɛ no, Saulo a ɔfiri Rehobot a ɛda asuo Eufrate ho no bɛdii ɔhene.\n38Na Saulo wuiɛ no, Akbor babarima Baal-Hanan bɛdii ɔhene.\n39Akbor babarima Baal-Hanan nso wuiɛ no, Hadad bɛdii nʼadeɛ, tenaa nʼahennwa so sɛ ɔhempɔn. Na ɔhene Hadad ahenkuro no din de Pau, ɛnna ne yere nso din de Mehetabel a ɔyɛ Matred babaa ne Me-Sahab nso nana.\n40Sɛdeɛ wɔn a wɔdidi so yi a wɔyɛ Esau asefoɔ no mmusua ne wɔn tenabea te nie:\nYeinom ne Edom mmusua a wɔde wɔn atenaeɛ no edin totoeɛ.\nNa wɔn nyinaa yɛ Edomfoɔ a wɔyɛ Esau asefoɔ.\nASCB : 1 Mose 36


Korintofo II 5 NA-TWI - Yenim sɛ, sɛ yewu na yegyaw saa - Bible Gateway\nKorintofo II 4Korintofo II 6\nKorintofo II 5 Nkwa Asem (NA-TWI)\n5 Yenim sɛ, sɛ yewu na yegyaw saa nipadua yi a, yebenya honhom foforo a Onyankopɔn ankasa ayɛ a ɛnyɛ nipadua na ɛbɛyɛ yɛn ankasa de daa wɔ soro hɔ. 2 Mprempren, yesi apini pɛ sɛ wɔde soro atenae foforo no kata yɛn ho, 3 efisɛ, sɛ wɔde kata yɛn ho a, wɔrenhu yɛn nipadua nka ho. 4 Na sɛ yɛwɔ saa honam yi mu a, yesi apini na adesoa bi da yɛn so; ɛnyɛ sɛ yɛmpɛ sɛ yegyaw nipadua no na mmom yɛpɛ sɛ wɔde soro atenae foforo no kata yɛn ho sɛnea ɛbɛyɛ a nkwa bɛmene nea ewu no. 5 Onyankopɔn na wasiesie yɛn ama saa nsakrae yi na ɔde ne Honhom no maa yɛn sɛ nea ɔwɔ ma yɛn no nyinaa akyigyina.